"Ф" ҳарф билан филтрланган\nФайзиев Санжар Азамат ўғли\n2010-2013 йй.- Республика олимпия заҳиралари коллежи ўқувчиси 2013 й.-ҳ.в. - Теннис бўйича Ўзбекистон миллий терма жамоаси аъзоси ...\nФайзуллаева Камола Нодир қизи\nФайзуллаева Камола Нодир қизиТел:(+998) 91191-33-22, e-mail: f.komola@gmail.comТуғилган сана ва жой:7 февраль 1993 йил Тошкент шаҳрида таваллуд топганТаълим олган мактаби: 1999-2007 йилларда 9-сонли ўрта махсус тарихга ихтисослашган мактабни тамомлаганТаълим олган ўқув муассасаси: 2007-2010 йилларда Тошкент иқтисодиёт ва бизнес коллежихўжалик ҳуқуқи ихтисослиги бўйича битирган.Таълим олаётган олий таълим муассасаси: 2011йилдан Мирзо Улуғбек номидаги Ўзбекистон Миллий университети Журналистика факультетида таҳсил олмоқдаЭришган натижалари:2014-2015 йил Ўзбекистон Республикаси Президентидавлат стипендияси совриндори...\nФалеева Екатерина Вадимовна\nФалеева Екатерина Вадимовна 1993 йил 21 январда Самарқанд вилояти Самарқанд шаҳрида туғилган. 2010-2014 йилларда Самарқанд давлат чет тиллар институти инглиз филологияси факультетида таҳсил олган. 2013-2014 ўқув йили учун Фалеева Екатерина Вадимовна хорижий тиллар йўналиши бўйича Навоий номидаги Давлат стипендияси совриндори бўлди. Ҳозирги кунда Фалеева Екатерина СамДЧТИ 1-босқич магистранти. ...\nФатеева Яна АлексеевнаФатеева Яна Алексеевна 9 июн 1998 йили Тошкент шаҳрида туғилган. 2004 йили Р.Глиэр номидаги РИМАЛицейи камонли–торли бўлими скрипка альт мутахассислиги бўйича ўқитувчи А.Султанов синфига ўқишга қабул қилинди. У шу даврлар мобайнида ўзининг харакатчанлиги, тиришқоқлиги, изланувчанлиги билан бошқа талабалардан ажралиб келди. Қобилияти яхши, берилган вазифаларни ўз вақтида бажаради. Ўз устида тинмай ишлайди. Яна чет эл, рус ва XVII – XX аср бастакорларининг асарларини қунт билан ўрганиб келмоқда.Скрипка альт мутахассислиги йўналиши бўйича қобилиятли ўқувчилигини амалда кўрсатди. Умумтаълим фанлари бўйича ўзлаштириши аъло, ўқувчилар орасида хурматга эга, лицей тадбирларида фаол қатнашиб келади. У лицей ва лицейдан ташқари ўтказилган турли концертларда фаол иштирок этиб келмо...


«Бизда ўлим кўрсаткичи пастлигига қатор сабаблар бор» – вирусолог билан суҳбат\nТиббиёт фанлари доктори, Вирусология илмий текшириш институти клиникаси бўлим бошлиғи Оллоберган Бойжонов коронавирус Ўзбекистонга кириб келган илк кунларданоқ бу касалликка қарши бевосита курашиб келмоқда. Домла қисқа муддат дам олишга чиққанидан фойдаланиб, Kun.uz муштарийлари учун махсус суҳбат уюштирдик.\n– Оллоберган ака, сиз бутун фаолиятини юқумли касалликларга қарши курашга йўналтирган инсонсиз ва тажрибангиз катта. Коронавирусга қарши Ўзбекистонда кечаётган курашда ҳам олд сафда бўлдингиз ва маълум хулосаларга эгасиз. Айтинг-чи, биздаги беморлар билан хориждаги беморлар ўртасида касалликнинг кечиши бўйича қандай тафовутлар бор?\n– Бу касаллик ирқ, ёш, жинс ва ҳудуд танламайди. Коронавирус инфекциясига хос белгилар – иситма, йўтал, нафас етишмаслиги бизнинг беморларда ҳам қайд этилмоқда. Диарея (ич кетиши) ҳам кам учрамайдиган аломатлардан. Яна бошқа аломатлар – ҳид ва таъм билишнинг йўқолиши ҳам касалликнинг бошланишидаёқ кузатилмоқда. Умуман олганда, бизнинг ҳудуддаги кечиши деярли фарқ қилмайди.\n– Худога шукр, бизда ўлим кўрсаткичи жуда паст. Балки бу жиҳатдан етакчилардан биримиз. Фикрингизча, бунга эришишда асосий омил нима бўлмоқда?\n– Буни бир эмас бир неча омилларнинг йиғиндиси деб биламан. Ҳаммамизга маълумки, бу инфекция айрим давлатларда юқори ўлим кўрсаткичлари билан кечди ва кечмоқда. Касалликнинг оғир асоратларидан бири пневмония(ўпканинг яллиғланиши)дир. Ўпкада фиброз тўқиманинг шаклланиши нафас етишмаслигига олиб келади. Пневмониянинг оғир шаклларида ўлим хавфи ошади.\nБеморларни эрта аниқлаш, айниқса мулоқотдагиларни карантинга олиб, касаллик белгилари пайдо бўлмасданоқ аниқланиб, шифохонага ётқизилиши, ўз вақтида ЖССТ тавсиялари асосида даволаш жараёнини бошлаш катта роль ўйнаяпти. Германия, Жанубий Корея, Хитой, Япония тажрибаларидан фойдаланиш, зарур замонавий тиббий даволаш-ташхислаш асбоб-ускуналари, махсус дори-дармонлар билан таъминланиш, етакчи тиббий муассасалари мутахассисларининг жалб этилиши, Соғлиқни сақлаш вазирлиги (ССВ) ва Жаҳон соғлиқни сақлаш ташкилоти (ЖССТ) ҳамкорлигида яратилган ва шифокорларимизга қурол сифатида ўз вақтида етказиб берилган миллий қўлланма, давлатимиз томонидан қисқа муддатда клиника ташкил қилиниши ўзининг ижобий самарасини бермоқда, деб биламан.\nХалқимиз қилаётган дуолар, давлатга кўмакчи бўлган ҳомийларнинг қўллаб-қувватлашлари беморларнинг тузалишига, профилактика чоралари инфекция тарқалишининг барҳам топишига сабаб бўлади, деган умиддаман. Илоҳим тез кунларда бу касаллик тугатилиб, Ўзбекистонда ўтказилаётган тадбирлар ўзининг самарадорлигини кўрсатсин.\n– Янги касаллик бўлгани ва ҳаддан ортиқ ортиқ муҳокамалар беморларга психологик таъсир қилмадими? Уларда тушкунлик кузатилганда, қандай чоралар кўрилди?\n– Бундай ҳолат айниқса дастлабки беморларимизда кўпроқ кузатилди. Тушкунликка тушиш, ваҳима босиш кабилар кўп учради. Тиббиёт ходимларининг доимо бемор ёнида бўлиши, ўтказилган суҳбатлар, тинчлантирувчи воситалар ўзининг ижобий натижаларини берди. Қолаверса, беморлар аҳволининг яхшиланиши, тўлиқ соғайганларнинг реабилитация муассасаларига ўтказилиши беморларда тузалишларига ишонч ҳосил қила бошлади. Бирорта ҳолатда психолог маслаҳатига ўткир зарурат сезилмади. Тор мутахассислар маслаҳати зарур бўлганда, ССВ томонидан дарҳол ташкиллаштирилди. Бундан ташқари, мутахассислар билан телемулоқотларнинг мунтазам ўтказиб турилиши ҳам беморларнинг эрта тузалишида муҳим роль ўйнамоқда.\n– Бу касаллик Ўзбекистон тиббиёти учун ҳам жиддий бир синов бўлди. Даволаш жараёнида моддий-техник база ва таъминот жиҳатдан қандай муаммоларга дуч келинди ҳамда улар қай тарзда ечим топмоқда?\n– Даволаниш жараёнини ташкил қилишда моддий-техник база ва таъминотда муаммолар сезилмади. Бу жараёнда Вирусология илмий текшириш институти ва клиника раҳбариятининг ўрни салмоқли бўлди, улар ҳозир ҳам даволаш жараёнини узлуксиз давом эттирмоқдалар. ССВда ташкил қилинган штаб билан мунтазам алоқада бўлиб турилди, ҳимоя кийимлари, турли воситалар, дори-дармонлар ва тиббий асбоб-ускуна ҳамда жиҳозлар билан тўла таъминланди. Клиникада сунъий нафас олдириш, ЭКГ, УЗИ, рентген ва лаборатория текширувлари тун-у кун фаолият кўрсатмоқда. Бир марта қўлланиладиган тиббий воситалар етарли миқдорда таъминланган.\nБутун жараён бевосита президент назорати остида. Бирор бўғинда оқсаш сезмадик, аксинча, ҳамжиҳатлигимиз яна ҳам кучайди ва бу тажрибани кейинчалик ҳам қўллаш ниятидамиз.\n– Кўпчилик бир фикрдан – беморларнинг асл сони яшириляпти, деган шубҳадан воз кечиши қийин бўлди ва ҳамон шундай ўйлаётганлар бор. Бу борада нима дея оласиз?\n– Беморларнинг асл сони бўйича шубҳага ўрин йўқ. Чунки, нафақат коронавирусга чалинган беморлар сони, балки уларнинг аҳволи, касалликнинг оғир-енгил кечиши ва клиникага ётқизилганлар ҳақидаги маълумотлар кун сайин эмас, соат сайин ССВ томонидан мониторинг қилиб борилмоқда. Қисқаси, эълон қилинаётган барча маълумотлар ҳаққоний.\nҚолаверса, касалланишнинг ҳозирча ўсиб бориши карантин қоидаларига қатъий риоя қилиш учун жиддий асос-ку. ОАВ ва махсус сайтлар орқали берилаётган маълумотлар вазиятни тўғри баҳолаш учун зарур. Тўғри, касалланиш ҳозирча ортиб бормоқда. Қувонарлиси шуки, тўлиқ тузалаётганлар сони ҳам ошмоқда. Тез кунларда соғайганлар сони инфекция юқтирганлар сонидан ошади деган умиддаман.\n– Ўзингиз даволаган беморларнинг ичида касаллик нисбатан оғир кечган беморлар ҳақида қисқача сўзлаб берсангиз.\n– Даволанаётган беморлар орасида касалликнинг нисбатан оғир кечиш ҳолатлари албатта бўлди. Бундай ҳоллар асосан ўпка, жигар, юрак каби ички аъзоларнинг сурункали касалликлари бўлган беморларда кузатилди. Бундан ташқари, ўрта оғирликда кечаётган касалликнинг қисқа муддатда пневмонияга олиб келган ҳолатлар ҳам кам бўлмади. Шунингдек, касалликнинг бошланғич белгилари энди пайдо бўла бошлаган бўлса-да, рентгенда пневмония аломатлари аниқланди. Булар касалликнинг қандай кечишини прогноз қилиш қийинлигини кўрсатади. Шунинг учун кўп жиҳатлари ҳозирча номаълум бўлган бу инфекцияга жуда жиддий қараш зарурлигини англадик. Бу беморларнинг барчасининг аҳволи яхшиланди. Бир қисми ҳали ҳам даволанмоқда, қолганлари тўла соғайиб, реабилитацияга юборилди.\n– Вакцина қачон яратилади ва инсонлар бу вирусдан қачон қутилади?\n– Аввало шуни билиб олайлик, вакцина даволамайди, касаллик юқишига қарши иммунитет ҳосил қилади. Бугунги кунда АҚШ, Россия ва бошқа йирик давлатларда вакциналар клиник синовдан ўтқазилмоқда. Лекин уларнинг самарадорлиги, организм учун хавфсизлиги ўрганилиши зарур. Бу бир неча ойлар, ҳатто йилларни талаб қилади. Қолаверса, ҳаммани тўлиқ эмлашнинг имкони йўқ. Бугунги кунда инфекция тарқалишини тезда тўхтатишнинг ягона йўли бу карантиндир.\nВирус бошқа организмга ўтмаса, шу ерда эпидемик занжир узилади ва аксинча карантинда бўлган киши вирус юқтирса, янги эпидемик занжир пайдо бўлади. Касалликни даволашдан кўра унинг олдини олиш осон ва самаралидир.


Матич ҳақиқий ватанпарвар: Икки клубга ҳомийлик қилади ва қишлоқдошларининг қарзини тўлайди / CHAMPIONAT.asia\nМатич ҳақиқий ватанпарвар: Икки клубга ҳомийлик қилади ва қишлоқдошларининг қарзини тўлайди\n06 ноя 2018 16:51\nТеглар : Неманья Матич\nНеманья Матич "Борнмут"га қарши баҳсда (2:1) футболкасига қизил гул белгисини илишни истамади.\nСербиялик ўйиндан олдин бу белги аҳамияти ҳақида сўради. Ушбу гул НАТО миссияларида вафот этган аскарлар хотирасига бағишланганини билган футболчи, гулни тақишни истамади. Британия ҳарбий ҳаво кучлари 1999 йилда Косово можаросида Сербия шаҳарларига авиазарба беришда қатнашган.\nМатич 2005 йил, 17 ёшлигида Сербияни тарк этган, аммо ҳозиргача ватанига бориб туради.\nУ Шабац яқинида жойлашган Врело қишлоғида катта бўлган. Унинг онаси Биляна - собиқ енгил атлетикачи, отаси Драган эса - экс футболчи.\nМатич ҳозир ўз қишлоғининг "Врело Спорт" клуби эгаси ҳисобланади. Ёзда у ўз жамоасининг "Брезовица"га қарши меҳмондаги учрашувига ташриф буюрди. Матич - мамлакатнинг энг машҳур футболчиларидан бири, аммо Убе (қишлоқларни бирлаштириб турувчи шаҳар)да унга кўникиб қолишган. Неманья хотиржамлик билан "Брезовица" мухлислари ўтирган ўриндиқдан жой олди ва учрашувни писта чақиб томоша қилди.\n"Уни ҳурмат қиламиз, гап фақат спортда эмас. Ҳа, у клубларга инвестиция киритади, аммо ўзиникилар ҳақида ҳам унутмайди. У қишлоғи ҳақида қайғуради" - дейди "Брезовица" мухлиси.\nМатич "Врело Спорт"дан ташқари, ўзи ёшлигида тўп тепган Сербиянинг учинчи дивизионида иштирок этувчи "Единство" клубига ҳам ҳомийлик қилади.\n"Единство" ва "Врело Спорт"да асосан Матичнинг оила аъзолари, дўстлари ва бошқа танишлари ишлашади. "Единство" котиби Бранко Матичнинг (футболчининг қариндоши эмас) сўзларига кўра, Матич Уба шаҳрида яшовчи 50 кишига маош тўлайди. Неманья бир неча йил олдин 1300та қизил ўриндиқ ва янги том соти олиб, "Единство" клуби стадиони янгиланишида иштирок этган. Бу ишлар учун футболчи 350 минг евро сарфлаган.\n"МЮ ва "Единство" бир вақтда ўйнаса, у танаффусда қўнғироқ қилиб, ўз жамоасининг натижаси ҳақида сўрайди" - дейди Бранко.\n2014 йилда Сербияда сув тошқини рўй беради. Матич Убедаги бузилиб кетган ўт ўчирувчилар биносини, болалар боғчасини ва бир нечта футбол майдонларини тиклашда ёрдам беради. Жорий йил кўчалардан бирига унинг номи берилди.\nСериянинг Blic нашри ёзишича, Матич қишлоғига қайтганида маҳаллий дўконга киради ва ким қарздор бўлса, ҳамманикини тўлаб беради. Бундан ташқари, Неманья азартли ўйинларга берилиб кетган қишлоқдошларининг қарзини тўлайди.\nМатич: “Сульшер вазиятни тўғрилай олади” 3\nВидич МЮ машғулотига ташриф буюрди 14\nМатич: “Биз “Арсенал”, “Тоттенхэм”га қарши сафар ўйинларида ҳам яхши натижага эриша олганмиз” 22\nМатич: "МЮ барча ишни қилмоқда" 26\n"Интер"да омади юришмаган топ футболчилар 22\nМатич: "Энди МЮ дуранг ёки мағлубиятларни қабул қилмайди" 12


“Муҳаммад Солиҳ худди ўзининг Эрк партиясида қилгандай ЎХҲдаги ҳокимиятни узурпация қилмоқчи, дейди Абдужалил Бойматов. – Ўзбекистон Инсон Ҳуқуқлари Жамияти\nасосий эркинликлар, демократия, мақолалар\nПрагадаги ЎХҲ Қурултойи бўладиган Сorinthia меҳмонхонаси фасади\nЎХҲ Прага қурултойига ҳозирланмоқда\nДиктатор президент Ислом Каримовни ағдаришни мақсад қилиб қўйган Ўзбекистон халқ ҳаракати 29-30 июн кунлари Прагадаги беш юлдузли Сorinthia меҳмонхонада Қурултой ўтказади.Ўзига бир қанча мухолиф ташкилот ва гуруҳларни бирлаштирган Ўзбекистон халқ ҳаракатининг иккинчи съезди 29 июн куни журналистлар учун матбуот конференцияси билан бошланади.\nКейин унинг Канада, АҚШ, Европа, МДҲ давлатларидан ташриф буюрадиган делегатлари ўз ишларини муҳокама қилишга ўтишади.\nМухолифатчиларнинг шу куни қиладиган ишларига ЎХҲ раҳбариятининг 2011 йил учун ҳисоботи, ҳаракатнинг янги лидерларини сайлаш, ЎХҲ дастури ўзгаришлари ва Ўзбекистон яширин ҳукумати аъзолари муҳокамаси бўлади (охирги сессия матбуот учун ëпиқ бўлади).\nЎХҲ фаолиятини кузатаëтган кузатувчилар Қурултойнинг асосий интригаси ҳаракатнинг ҳозирги лидери, “Эрк” партияси раҳбари Муҳаммад Солиҳ позицияси бўлади.\nЎзбекистон Инсон ҳуқуқлари жамияти (ЎИҲЖ) президенти Абдужалил Бойматов Солиҳ ташкилотдаги лидерликни сақлаб қолишга ҳаракат қилади деб тахмин қилади. Айнан мана шу мақсад йўлида у Уставга ўзгартириш киритишга муваффақ бўлди.\n2011 йил май ойида ташкил топган Ўзбекистон халқ ҳаракати кўп йиллик диктатор Ислом Каримовга қарши курашда ўзбек мухолифатчиларини бирлаштиришни мақсад қилиб қўйган.\nБерлинда бўлган ЎХҲнинг биринчи Қурултойида ҳаракат раҳбари қилиб Муҳаммад Солиҳ сайланди. Биринчи Уставга кўра унинг раҳбарлик муддати кейинги Қурултойга қадар бир йил қилиб белгиланди.\nАммо иккинчи Қурултойга қадар ҳаракат Уставига ўзгартиш киритилди. Улар Қурултой бир йилда уч марта чақирилиши, бу муддатга ҳаракат лидери сайланишини аниқлашади.\n“Солиҳ худди ўзининг Эрк партиясида қилгандай ЎХҲдаги ҳокимиятни узурпация қилмоқчи, дейди Бойматов. Аммо мен хато қилган бўлишим ҳам мумкин, эртанги Қурултой менинг ҳақ ëки ноҳақлигимни кўрсатади”.\nPosted by admin at 11:20\tTagged with: абдужалил-бойматов, Муҳаммад Солиҳ\nР.Комилов: Сиздан бор-йўғи бир чимдим фуқаролик жасоратини намоён қилишингизни сўрайман холос. “Тенгсиз капалак” 3000 гектардаги дарахтни еб тугатди.


Гуттереш дунёни хавфли йўналишда ҳаракат қилиши тўғрисида огоҳлантирди - Parstoday\nсентябр 23, 2020 14:05 Asia/Tashkent\nБМТ Бош котиби дунёдаги баъзи инқирозлар ва зўравонликларга тўхталиб, барча мамлакатларни хавфли йўналишида ҳаракатланаётгани тўғрисида огоҳлантирди.\nИРНА ахборот агентлигининг хабар беришича, БМТ Бош котиби Антонио Гуттереш БМТ Бош Ассамблеясининг 75 -чи сессиясида сўзлаган нутқида, дунёда коронавирус пандемиясининг таъсири ва зарарларининг оқибатларига ишора қилар экан, 30 йил ичида бирдан барча мамлакатларда қашшоқлик кучаётгани ҳақида огоҳлантирди.\nГуттереш шунингдек бугунги кунда дунё титроқ сутунлар устида турганини айтиб, барча мамлакатлар соғлиқни сақлаш соҳасидаги муаммолардан ташқари ишсизликнинг рекорд даражасига учраганлар ва инсон ҳуқуқлари ҳам турли таҳдидларга дуч келган дея қўшимча қилди.\nБМТ Бош котиби ўз сўзларида АҚШ ва Хитой ўртасидаги хавфли ихтилофларга ишора қилиб, дунёнинг иккита буюк қудрати икки хил ва қарама-қарши йўналишида ҳаракат қилиши ақлга сиғмайди деб аниқлик киритди.\nДунё миқёсидаги бирон бир йирик иқтисодга эга давлатни ёлғизлик билан ўз йўлида ҳаракат қилишини қабул қилиб бўлмайди, чунки унинг оғир хатарлари ва харажатлари ҳам бор деб эслатди, Гуттереш.\nЎ ўз нутқининг яна бир қисмида қайта тикланадиган энергия ва яшил энергия йўналишидаги глобал ҳаракатнинг аҳамиятни таъкидлади.\nБМТ Бош котиби 2020 йил охирига қадар глобал тинчликни вужудга келтиришни зарурий бир амр деб атади.


30 минг сўмлик қотиллик, сертификат учун пора, отини бошқа қўйишни истамаган келин\n22 март 2019, Тошкент вақти: 21:46\nUzbekistan - Article from "Oila davrasida" newspaper\nТошкентда 30 минг сўм эвазига қотиллик содир этилди. Актриса Шаҳзода Матчонова очиқ-cочиқ сурати туфайли мухлислардан балога қолди. Бухорода санэпидемстанция мудири пора билан ушланди. Жорий ҳафта матбуот шу каби воқеалар ҳақида ёзди.\nХоразмда ноқонуний юрган 3 нафар чет эллик мамлакатдан чиқариб юборилди\nХоразмда ўтказилаётган “Тозалаш-Антитеррор” тадбири давомида уч нафар чет эл фуқароси вилоят ҳудудида ноқонуний бўлгани аниқланди ва Ўзбекистонда яшаш ва транзит қоидаларини қўпол равишда бузгани учун мамлакат ҳудудидан чиқариб юборилди (“Постда”, 6 март). Бундан ташқари, тадбир давомида 2000 дан ортиқ маъмурий ҳуқуқбузарлик аниқланиб, ўндан ортиқ жиноят қисқа фурсатда фош қилинган. Жиноят содир этиб тергов идораларидан қочиб юрган тўрт нафар шахс қўлга олинган.\nЖиззахда газ идораси мансабдори 225 сўмлик газни аҳолига 5 минг сўмдан пуллаган\nЖиззах вилояти “Дўстликтумангаз” филиали омбор мудири Адҳам Маматов суюлтирилган газ “операцияси” орқали каттагина маблағни талон-тарож қилган (“Ҳуқуқ”, 10 март). Молия вазирлиги тасдиқлаган тарифга кўра, суюлтирилган газнинг килограмми аҳолига 2012-2014 йилларда 225 сўмдан, 2014 йилдан 310 сўмдан сотилиши лозим эди. Аммо газ идораси мансабдори Маматов фуқароларни алдаб, белгиланган нархнинг устига ҳар бир газ баллони учун 2 мингдан 5 минг сўмгача ноқонуний пул йиғиб олган. Суюлтирилган газ савдосидан тушган маблағ 140 миллионга яқин экани ва судланувчига қонунда белгиланган чора кўрилгани хабар қилинган.\nТошкентда 30 минг сўм эвазига қотиллик содир этилди\nТошкент шаҳри Учтепа туманида “Нокиа-6233” телефони туфайли қотиллик жинояти содир этилди (“Ҳуқуқ оламида”, 10 март). Учтепа тумани ИИБ терговчиси Анвар Иботовнинг маълум қилишича, 1992-1993 йилларда туғилган Дониёр Шораҳимов ва Тўлқин Тўраев Чилонзор 24-мавзеси ҳудудида кечқурун икки нафар маст эркакни калтаклаб, улардан бирига тегишли “Нокиа-6233” телефонини олиб қочган. Талончиликка қўл урган йигитлар телефонни пуллаб, 30 минг сўмдан бўлишиб олишга келишган. Калтакланган эркаклардан бири шифохонада ўзига келмай вафот этган. “Ота-оналар томонидан тўғри тарбияланмаган йигитчалар энди қилмишлари учун панжара ортида жавоб беришга мажбурлар”, деб ёзади Учтепа тумани ИИБ терговчиси.\nИжтимоий тармоққа очиқ-сочиқ суратини жойлаган актриса Шаҳзода Матчонова мухлислардан балога қолди\nАктриса Шаҳзода Матчонова ижтимоий тармоққа жуда калта кўйлакда тушган суратини жойладию мухлисларидан балога қолди (“Даракчи”, 10 март). Қайд этилишича, актриса аввал очиқ-cочиқ кийимда кўринмаган. “Мухлисларининг “Ролларингиздаги хокисорлик ҳаётингиздаги юриш-туришингизга сира тўғри келмас экан” деган эътирозлари актриса томонидан жавобсиз қолдирилди”, деб ёзади газета. Шоу бизнес нашрига кўра, очиқ кийингани учун кўп бора танқид қилинган хонанда Нилуфар Усмонова яна ўтган ҳафта интернетга арабча рақс тушаётган видеосини жойлаган.\nБухоро вилояти давлат санитария ва эпидемиология маркази сертификат бериш бўлими мудири Ҳожи Сафаров пора билан ушланди. “Ҳуқуқ” газетаси хабарига кўра, воқеа 2015 йил март ойида рўй берган. Навоий вилоятида давлат рўйхатидан ўтган “Шамшод-Шаҳзод-Шаҳрина” хусусий корхонаси раҳбари Ўткир Қаюмов гигиеник хулоса сертификати олиш учун марказга мурожаат қилган. Мудир Ҳ.Сафаров эса сертификат эвазига 600 минг сўм пора талаб қилган. Қайд этилишича, мудир сўралган пулни олаётган вақтда қўлига темир ҳалқалар тақилиб, унга тегишли жазо берилган.\nКелинининг исмини ёқтирмаган тошкентлик қайнона ундан исмини ўзгартиришни талаб қилмоқда\nТошкент шаҳрида яшовчи Ўрозгул Ҳайдаровадан қайнонаси исмини ўзгартиришни талаб қилмоқда. Бунинг боиси қайнонага келинининг исми ёқмаяпти (“Оила даврасида”, 10 март). Мазкур ҳолатда Ў.Ҳайдарова ўз исмимни қонунан ҳимоя қилсам бўладими, дея таҳририятга савол берган. Шайхонтоҳур туманида фаолият юритувчи нотариус Камола Жўрабоевага кўра, Фуқаролик кодексининг 20-моддасига мувофиқ, фуқаронинг ўз исми билан яшаш ҳуқуқига эътироз билдирилса, манфаати бузилаётган шахс бундай хатти-ҳаракатга чек қўйишни талаб қилиши мумкин. Бу ҳолатда маънавий зиён ҳам талаб этилиши кўзда тутилган.


Диний идоранинг Тошкент шаҳар вакиллиги энди ижтимоий тармоқлардаги фикрларни жавобсиз қолдирмайди\nДиний идоранинг Тошкент шаҳар вакиллиги энди...\n25.01.2018 01:00 0 488\nМинор масжиди. Ўзбекистон мусулмонлари идораси Тошкент шаҳар вакиллиги ҳам шу ерда жойлашган.\nЎзбекистон мусулмонлари идораси Тошкент шаҳар вакиллигида бўлиб ўтган йиғилишда Аброр Мухтор Алий Тошкент шаҳар бош имом хатибининг матбуот котиби этиб тайинланди. Бу ҳақда «Xabar.uz»га вакилликдаги манбалари хабар қилди.\nБундан буён оммавий ахборот воситаларининг мурожаатлари, сайтлар ва ижтимоий тармоқларда вакиллик ҳамда Тошкент шаҳар бош имом хатибига оид масалаларга матбуот котиби расман жавоб беради, муносабат билдиради.\nМатбуот котиби, шунингдек, Тошкент шаҳар вакиллигининг интернетдаги vakillik.uz, minor.uz номли саҳифаларини юритади, аҳолини қизиқтирган, долзарб масалалар бўйича савол-жавоблар ташкил этиб, масъулларнинг жавобларини ташкиллаштиради. Бундан ташқари, Тошкент шаҳридаги 117 та масжидда фаолият юритувчи имом-хатиблар ва бошқаларнинг матбуотда фаол чиқишлар қилиши, кўпчилик учун қизиқарли мавзуларни ёритишига бош-қош бўлади.\nШу билан бирга, Аброр Мухтор Алий Тошкент шаҳридаги Минор жомеъ масжидида бош имом хатибига ноиблик ҳам қилади.\nАброр Мухтор Алий 1976 йили Наманган вилояти Чуст туманида туғилган. Андижондаги «Абдуссалом Махдум» ҳамда «Саййид Муҳйиддин махдум» мадрасаларининг тайёрлов курсларида, сўнгра Наманган шаҳридаги «Мулла қирғиз» мадрасасида, Имом Бухорий номидаги Тошкент ислом институтида таҳсил олган.\n16 йил давомида Шайх Муҳаммад Содиқ Муҳаммад Юсуф раҳимаҳуллоҳга шогирд бўлган, у кишининг оғзаки дарсларини ёзма шаклга келтиришда асосий котибларидан бири бўлган. Қорилар мусобақаси совриндори. «Олтин силсила» туркумидаги илмий асарнинг таржимонларидан бири. Бундан ташқари, Изуддин Байянунийнинг «Таҳорат ва намоз ҳукмлари» асарини, «Ҳанафий мазҳаби ёғдусига кўра Набий соллаллоҳу алайҳи васалламнинг намозлари кайфияти» номли китобни ҳамда Ислом фиқҳ академиясининг фатволарини ўзбек тилига таржима қилган.\n— Шайх Муҳаммад Содиқ Муҳаммад Юсуф роҳимаҳуллоҳдан имоми Бухорийгача боғланган санад билан «Саҳиҳи Бухорий»дан ижоза олган.\n— Шайх Муҳаммад Содиқ Муҳаммад Юсуф роҳимаҳуллоҳдан Имом Насафийнинг «ٍМадорикут танзил ва ҳақоиқул таъвил» асаридан ижоза олган.\n— «Islom.uz» порталининг кенгаши ҳамда «Зикр аҳлидан сўранг» жамоаси аъзоси.\nЖамият 27/01, 16:52\nМасжидларда имконияти чекланган кишилар учун Жума мавъизалари ташкил этилади\nЖамият 07/12, 11:21\nТошкентда 2300 ўринли «Олтинтепа» жоме масжиди очилди (фото)\nЖамият 29/05, 19:11\nНуримон Абдулҳасан: «Палапартиш ҳақиқат устидан тизимли ёлғон ғалаба қозонади»


Фарғонада O‘zLiDeP тарғиботи доирасида хайрия тадбирлари давом этмоқда | O'zLiDeP\nФарғонада O‘zLiDeP тарғиботи доирасида хайрия тадбирлари давом этмоқда\nO‘zLiDeP Фарғона вилояти Кенгаши томонидан партия ташкил топганининг 17 йиллигига бағишлаб “O‘zLiDeP 17 ёшда: 17 минг оилага саховат ва кўмак” лойиҳаси ҳам катта ташаббускорлик билан қарши олинди. Вилоят ва туман Кенгаши депутатлари ҳудудларда сайловчилар муаммоларини ўрганиб, уларни ижобий ҳал этишга астойдил киришдилар. Жойларда куз-қиш мавсумига тайёргарлик ҳолатлари кўздан кечирилди, эҳтиёжманд оила вакилларига озиқ-овқат маҳсулотлари улашилди.\nХусусан, O‘zLiDePдан сайланган Фарғона шаҳар Кенгаши депутати Муҳаммаджон Пўлатовга Сурхтепа маҳалласи “Заковат” кўчаси 29-уйда яшовчи Муҳаммаджон Ғофуровдан иссиқхона ташкил этиш учун имтиёзли кредит олишда амалий ёрдам сўраб мурожаат килинган эди.\nДепутат ёрдами билан 29.млн. сўм миқдорида имтиёзли кредит олиниб, Сурхтепа бошланғич партия ташкилоти раиси Матлубахон Мамаюсупова назорати остида иссиқхона барпо этилди. Ушбу иссиқхонага фуқаро томонидан 1200 туп помидор кўчатлари ўтказилди.\n– Ушбу кўмак учун депутат ва партия фаолларидан миннатдормиз, – дейди М.Ғофуров шодлигини яширмай. – Ҳосилни янги йил арафасида халқимиз дастурхонига етказиб берамиз.\n“O‘zLiDeP 17 ёшда: 17 минг оилага саховат ва кўмак” лойиҳаси Тошлоқ туманида ҳам ҳамжиҳатликда ўтказилди.\nУнда партиянинг туман Кенгаши депутатлари А.Джўрабоев ва Х.Хасановлар тумандаги Хонақа маҳалласи Турклар кўчасида истиқомат қилувчи С.Маллабоевнинг хонадонида бўлдилар. Бу фуқаронинг тўрт хонали уйи яқинда тўлиқ ёнган эди.\nДепутатлар С.Маллабоев хонадонида бўлишиб, олиб борилаётган қурилиш ишлари билан танишишди. Шунингдек, бу оилага хомийлик асосида шифер етказиб берилди.\nЛойиҳа доирасида Халқ депутатлари Қўқон шаҳар Кенгашидаги O‘zLiDeP депутатлик гуруҳи аъзоси Р.Исмаилов томонидан 41-“Урганжибоғ” маҳалла фуқаролар йиғини ҳудудида истиқомат қилувчи Р.Абдураҳимовга ногиронлик аравачаси олиб берилди.\nБундан ташқари, Марғилон шаҳар Кенгаши депутатлари томонидан Узун ҳовуз МФЙда яшовчи 15 нафар фуқароларга ун тарқатилди, 5 та оилаларга 4-Оилавий поликлиника томонидан бепул дори-дармон берилишига амалий ёрдам кўрсатилди.\nБир сўз билан айтганда, Фарғонада O‘zLiDeP тарғиботи доирасида ана шундай хайрия ишлари давом этмоқда.


18:52 24 Феврал 2018\n14:55 07.12.2017 (Янгиланган 15:07 07.12.2017) Ҳавола олиш\nАҚШ президенти Дональд Трамп Қуддус Исроил пойтахти деб тан олинганлигини эълон қилди ва Америка элчихонаси ушбу шаҳарга кўчирилишини билдирди\nАҚШ президенти Дональд Трамп ўзининг сайловолди ваъдасини ва Конгресснинг 1995 йилдаги резолюциясини бажаришга қарор қилди ҳамда АҚШ элчихонасини Қуддусга кўчиришни ҳақида топшириқ берди. У бу билан мазкур шаҳарни Исроил пойтахти деб тан олди. Бу АҚШнинг Яқин Шарқ учун курашишга қарор қилганини билдиради. Аммо тўғридан-тўғри шаклда кураш олиб боришни давом эттиришга захираси қолмаган АҚШ яна ўша синалган тартибсизлик услубидан фойдаланишга уринмоқда.\nГап шундаки, ҳар қандай тизимли ўйинда (шахматда, урушда, сиёсатда) хаотизациядан (тартибсизлик уюштириш, алғов-далғов қилиш) кўзда тутилган йўллар мағлубиятга олиб бориши муқаррар бўлган ҳолларда фойдаланилади. Тизимли жойлашувни алғов-далғов қилиш заиф ва кучли томонларнинг ҳар бирини тенг вазиятга келтириб қўяди. Навбатдаги юришларни бевосита тахта устида ҳисоб-китоб қилиш керак бўлади, олдинги ҳисоб-китобларнинг барчаси йўққа чиқади. Назарий жиҳатдан бундай шароитда томонларнинг тенг бошқарув бирликларидаги хатога йўл қўйиш эҳтимоли бир хил бўлади. Заиф томон камроқ бошқарув бирлиги билан ҳаракат қилгани учун камроқ хато қилиш эҳтимоли мавжуд ва у ғалабага эришмаса ҳам, ҳеч бўлмаганда дурангни қўлга киритиш имкониятига эга бўлади.\nШунинг учун АҚШ Обама даврида жаҳон сиёсатида тартибсизликлар уюштирганида бу уларнинг зарарига ишлади. Ўша пайтларда улар кучли томон эдилар ва глобал сиёсий маконни алғов-далғов қилиб ўз устунликларидан айрилишди.\nБугунги кунда Яқин Шарқда вазият ўзгарди. АҚШ ўз ўрнини йўқотди, барча захира ва иттифоқчиларидан фойдаланиб бўлди, Россия эса буларнинг барчасига эга бўлди. Шу сабабли минтақани қайтадан алғов-далғов қилишга уриниш АҚШ манфаатларига хизмат қилади.\nБу Россиянинг ҳарбий-сиёсий қарама-қаршиликда эришган ғалабасини дипломатик жиҳатдан мустаҳкамлашига ҳеч бўлмаганда вақтинча халақит беради. Вашингтон учун Россиянинг Яқин Шарқдаги иттифоқчилари тартибсиз вазиятни турлича баҳолашлари қўл келиши мумкин. Улар орасидаги қарама-қаршиликлар стратегик режалар ҳисоб-китоби даражасида кучайиши, вазият ривожланишига қараб АҚШга уларни бир-бирига қарши қўйишга имкон бериши мумкин.\nАммо буларнинг бари келажакда бўлиши мумкин. Ҳозирча эса Трамп Яқин Шарқда пиёдани (Исроил) қурбон қилишни таклиф этмоқда. Ҳаттоки Европада кучлироқ донани (ЕИ) қурбон қилишга тайёрлигини ҳам кўрсатмоқда.\nУ нега бундай қиляпти? Ахир у ҳам ўзидан олдинги президентлар сингари бир йилда икки марта элчихонани кўчиришни ортга суриш ҳақида фармон имзолаши ва ҳамма бундан қаноат ҳосил қилиши ҳам мумкин эди-ку.\nМинтақада етакчи бўлиш учун кураш\nГапни Россияга мойил коалиция амалда Исроилнинг душманларидан иборат эканлигидан бошлаймиз. Яҳудийлар давлати 1967 йил июнида Голан тепаликларини ишғол қилиб олгач, Сурия кейинги ўн йилликлар давомида Исроил билан Ливанга таъсир кўрсатиш учун тўқнашиб келган. Бундан ташқари, Тель-Авив Сурияда якунига етаётган фуқаролар уруши даврида ушбу давлатга яққол қарши мавқени эгаллади, террорчиларга қарши курашаётган Сурия ҳукумат кучларига турли баҳоналар билан бир неча марта зарбалар берди.\nЭрон Исроилни денгизга чўктириб юбориш истагини ҳеч қачон яширмаган. У яҳудийлар давлати тимсолида ўрта асрлардаги салбчилар давлатига ўхшаган Ғарб плацдармини (ҳужум бошланадиган жой) кўради ва айнан мана шу ердан ҳарбий таҳдид келиб чиқиши ҳамда буни фақатгина Исроилни йўқ қилиш орқали бартараф этиш мумкин деб ҳисоблайди.\nТуркия илгари Исроил билан жуда яқин, конструктив ва тадбиркорлик муносабатларига эга эди. Лекин ўтган ўн йилликлар давомида муносабатлар совуқлашиб борди, охирги беш йил ичида эса очиқчасига бузилди. Бу Туркия Асадга қарши коалицияда бўлганида унчалик сезилмаган эди. Аммо Эрдўғон ёруғлик томонига ўтгач, Исроил-Туркия муносабатлари Исроил-Эрон муносабатлари даражасига яқинлашиб қолди. Бундан ташқари, Қуддус масаласида Анқаранинг тутган мавқеи Теҳронникидан ҳам кўра қатъийроқ чиқди. Эрдўғон агар Америка Қуддусни Исроил пойтахти деб тан оладиган бўлса (буни АҚШ элчихонасининг кўчирилиши исботлайди), Туркия Тель-Авив билан дипломатик алоқаларни узиши ҳақида огоҳлантирди. Эрдўғон бу бутун дунё мусулмонлари учун қизил чизиқ эканлигини айтди ва яқин бир ярим ҳафта ичида Истанбулда Ислом ҳамкорлик ташкилоти конференциясини чақиришга ваъда берди.\nЭрдўғон юзага келган инқироздан Туркиянинг ислом оламида етакчи мавқени эгаллашида фойдаланмоқчи ва бу Анқаранинг минтақавий етакчи мақомини ҳам мустаҳкамлайди.\nЛекин минтақада етакчи бўлишга Эрон ва Саудия Арабистони ҳам даъвогарлик қилмоқда. Ар-Риёд Тель-Авив билан анъанавий иттифоқчилик муносабатларига эга ва Саудлар пайдо бўлган зиддиятни юмшатишга ҳамда уни узоқ давом этувчи музокаралар жараёнига айлантиришга уриниши мумкин. Шиалар етакчиси бўлган Теҳрон эса узоқ давом этган ҳамда кўрфазнинг сунний давлатлари, террорчилар халифалиги, Вашингтон ва Исроил (норасмий) унга қарши чиққан Яқин Шарқ низоси давомида радикаллашиб кетган.\nЭндиликда "Ҳизбуллоҳ" минтақадаги нафақат ягона, балки энг радикал шиалар гуруҳи эмас. Агар Теҳрон минтақавий етакчиликка даъво қиладиган бўлса (у буни хоҳлайди) ўз мижозлари кайфияти билан ҳам ҳисоблашишга мажбур. Айниқса, Эрдўғоннинг радикал мавқеи ортида.\nАгарда ислом олами (кўпчилик бўлиб) Қуддус масаласида радикал мавқени эгалласа, у ҳолда Саудия Арабистони учун ҳаракатланиш макони камаяди. У ҳеч бўлмаганда сўз билан кўпчиликнинг қарорини қўллаб-қувватлаши керак бўлади.\nАраб ва араб бўлмаган мусулмон халқлари бирданига Исроилга қарши уруш бошлаб юборишмайди. Бироқ, биринчидан, барча Фаластин ташкилотларини (исломнинг қайси мазҳабига эътиқод қилишидан қатъи назар) қўллаб-қувватлаш кескин кучаяди. Исроилга қарши курашаётган радикал гуруҳлар террорчи деб тан олинмайди. Иккинчидан, яҳудийлар давлати дипломатик қамал ичида қолади. Учинчидан, ҳеч бўлмаганда Исроилга қарши исломий санкциялар қўллаш масаласи муҳокама қилинади.\nМусулмонлар Европаси қандай жавоб қайтаради?\nАҚШ Яқин Шарқдаги вазиятни кескин ёмонлаштиришдан ташқари, ЕИ учун ҳам муаммолар келтириб чиқармоқда. Бир тарафдан, асрлар давомида антисемитизмдан жабр чеккан ва Гитлернинг яҳудийларни қатлиом қилишига йўл қўйганлиги учун айбдорлик ҳиссидан тўла қутулмаганлиги боис Европа урушдан кейинги ўн йилликлар давомида Исроилни қўллаб-қувватлашга мажбур бўлиб келган. Европа сиёсати ва ОАВда яҳудийларнинг қудратли лоббиси (маълум бир манфаатларни ҳимоя қилувчи сиёсий гуруҳ) ҳали-ҳамон мавжуд. Европа қадриятлари асосида ташкил этилган яҳудийлар давлати маданий жиҳатдан араблар, турклар ёки эронликларга нисбатан ЕИга яқинроқ. Лекин иккинчи тарафдан, кейинги ўн йилликлар давомида ЕИга жуда кўплаб мусулмонлар кириб келдики, уларнинг қарашларини инкор этиб бўлмайди.\nЕИ раҳбарлари илгари ҳам Вашингтон томонидан Қуддуснинг Исроил пойтахти деб тан олиниши эҳтимолидан ташвиш билдириб келишган. Ва Франция президенти Макроннинг илк муносабати салбий бўлди. Меркель парламент коалициясини тузиш масаласини ҳал қила олмаслиги ва ҳозирча ички сиёсий масалалар билан ўралашиб қолганлигини ҳисобга оладиган бўлсак, Макрон ЕИ номидан гапирди деб ҳисоблаш мумкин.\nКамилов: ИҲТ ТИВК Фаластинни тўлиқ қўллаб-қувватлайди\nБу ҳаракат ЕИ ва АҚШ ўртасидаги зиддиятлар сонини оширади, ЕИни ҳеч бўлмаганда баёнот тарзида бўлса ҳам Исроилнинг Қуддус устидан ҳукмронлик ўрнатишга уриниши масаласида мусулмонлар билан бирлашишга мажбур қилади. Лекин энг асосийси, бу ЕИ ичидаги ҳали ҳам кучли бўлган яҳудийлар лоббиси ва кучайиб бораётган мусулмонлар ўртасидаги зиддиятни янада кескинлаштиради. ЕИда исломофобия аҳоли орасида ривожланиб бораётган бир пайтда Исроил ҳукуматнинг расмий тутган ўрнига қарамасдан жамоатчилик ҳаракатлари ва сиёсий партиялар кўринишида ўзига кучли иттифоқчилар топиши мумкин.\nКўриниб турибдики, АҚШ учун идеал вазиятда улкан минтақа (бутун Яқин Шарқ, Шимолий Африка ва бутун ЕИ – бир миллиард киши яшайдиган минтақа) тартибсизликлар ичида қолади.\nТартибсизликнинг уч кўриниши\nДарвоқе, таъсирга эга яҳудийлар жамияти ва каттагина нуфусли мусулмон аҳолига эга Россия ҳам юмшоқ шаклда бўлса-да ички низога дуч келади.\nУмумий ҳисобда, тартибсизликнинг уч эҳтимолий кўриниши мавжуд. Биринчидан, Яқин Шарқда вазиятнинг кескинлашиши муқаррар. Иккинчидан, бутун дунё мусулмонларининг кескин норозиликлари юз беради (Индонезиядан тортиб Марокаш ва Нигерияга қадар). Учинчидан, Европа ва юмшоқрок шаклда Россияда вазият беқарорлашиши мумкин.\nАҚШ бошчилигидаги коалиция Сурияда касалхонага зарба берди\nБуларнинг бари аллақачон шаклланган иттифоқлар орасида кескин рақобатни келтириб чиқаради, Россия томонидан минтақа мамлакатлари орасидаги йўқ қилинган қарама-қаршиликларни яна кучайтиради. Энг ёмон эҳтимолда эса, бу ядро қуроли (Исроил), кимёвий ёки бактериологик қурол (араблар) ишлатилиши мумкин бўлган кенг миқёсли ҳарбий низога олиб келиши мумкин. Ушбу инқирозга Европанинг ҳам аралашиши эътиборга олинса, низода ядровий ҳукуматлар – БМТ Хавфсизлик Кенгаши аъзолари (Франция, Буюк Британия) ҳам иштирок этишигача етиб бориши мумкин.\nЛекин инқирознинг энг яхши, юмшоқ шаклида ҳам Сурия ва Ироқ бўйича тинчлик келишувларига эришиш ҳамда Яқин Шарқда янги минтақавий хавфсизлик тизимини шакллантириш Россия учун қийин бўлади. Иттифоқчилар орасидаги зиддиятларни ҳал қилиш ва уларнинг Исроил билан низосини тинчлик билан ҳал этиш йўлини излашга тўғри келади.\nВашингтон учун яна бир ютуқ эса Исроилнинг бу “Данай туҳфаси”ни (совғани олаётган томонга хатар келтириши мумкин бўлган совға) рад этмаслигидир. Шундай экан, Тель-Авив Американинг Яқин Шарқ борасидаги сиёсатига содиқ иттифоқчи сифатида маҳкам ёпишиб олади – чунки бошқа йўли ҳам йўқ.\nСенатор Коркер: Трамп ҳаракатлари учинчи жаҳон урушига олиб келиши мумкин\nНиҳоят, бундан шахсан Трамп учун ҳам ютуқ бор. Қуддусни Исроил пойтахти деб тан олиш орқали у ўзининг кўплаб сайловолди ваъдаларидан ҳеч бўлмаса биттасини бажарган бўлади. Ва Клинтоннинг глобалистлар гуруҳи унга халақит бера олмайди, зеро Трамп Конгресс бир пайтлар чиқарган қарорни амалга оширади холос.\nБундан ташқари, Трамп Европадагидан кўра АҚШда анча кучга эга ахборот-сиёсий яҳудийлар лоббиси учун ўзларининг президентига айланади. Обаманинг антиисроил Яқин Шарқ сиёсати ҳисобга олинса, Клинтоннинг глобалчи демократлари кўп нарсалардан мосуво бўлишмоқда. Трамп эса иккинчи муддатга сайланиш учун жиддий қадам ташлади.\nМуаллиф фикри таҳририят нуқтаи назари билан мос келмаслиги мумкин.


Чилонзорда бўш ер учун 10 000 АҚШ доллари олган фирибгар аниқланди - Zamin.uz\n14:50 / 17.05.2021\nЧилонзор туманида бўш ер майдонини олиб бериш эвазига фуқаронинг 10 000 АҚШ долларини қўлга киритган фирибгар аниқланди.\nБош прокуратура ҳузуридаги Департаментнинг Чилонзор туман бўлими томонидан ўтказилган терговга қадар текширувда, фуқаро М.Ю. фуқаро А.ни ишончига кириб, унга тадбиркорлик фаолияти билан шуғулланиш учун Чилонзор туманида бўш турган ер участкасидан фойдаланиш ҳуқуқини берувчи қалбаки ҳужжатларни тақдим этиб, шу орқали ер участкасида қурилиш ишлари олиб боришга рухсат берилганлигини маълум қилиб, эвазига 10 000 АҚШ долларини фирибгарлик йўли билан қўлга киритганлиги, шундан 3 800 АҚШ долларини қайтариб, қолган 6 200 АҚШ долларини қайтармасдан шахсий эҳтиёжлари учун сарфлаб юборганлиги аниқланган.\n«Ҳурматли тадбиркорлар, қонунчиликка мувофиқ, тадбиркорлик фаолиятини амалга ошириш учун бўш турган ер участкалари фақат e ijro auksion савдо майдончасида электрон онлайн аукцион орқали берилади.\nАгарда, Сиз ер участкаларини харид қилмоқчи бўлсангиз, new.e-auksion.uz сайтига мурожаат қилишингизни сўраймиз», — дейилади хабарда. “Замин” янгиликларини “Одноклассники”да кузатиб боринг\nЯнгиликлар » Жамият » Чилонзорда бўш ер учун 10 000 АҚШ доллари олган фирибгар аниқланди


Роналд Куман: «Месси ва клуб ўртасидаги низо мени четлаб ўтди»\n«Барселона» бош мураббийи Роналд Куман Лионель Месси ва клуб ўртасида бўлиб ўтган зиддият ҳақида фикр билдирди.\n«Бу низо мени четлаб ўтди. Бу асосан клуб ва Месси ўртасидаги зиддият эди. Ўшандан кейин мен Месси билан бир неча маротиба гаплашдим. Биз ишчан кайфиятда тайёргарлик кўришда давом этаяпмиз», - дейди нидерландиялик мутахассис.\nЭслатиб ўтамиз, Месси Куман билан ўтган дастлабки учрашувда клубни тарк этиш ниятида эканлигини айтган ва ёзда «Манчестер Сити» сафига ўтмоқчи эди. Аммо якунда клуб билан судлашишни истамай, шартномаси якунига қадар Каталонияда қолишга қарор қилганди.


Ралмизол – medu.uz – Дорилар ҳақида маълумотлар ўзбек тилида\nHome Йўриқномалар Ралмизол\nПрепаратнинг савдо номи: Ралмизол\nТаъсир этувчи модда (ХПН): кетоконазол\nДори шакли: сиртга қўллаш учун крем 2%\n1 г крем қуйидагиларни сақлайди;\nфаол модда: 200 мг кетоконазол;\nёрдамчи моддалар: оқ юмшоқ парафин, цетостеарил спирти, цетомакрогол 1000, енгил суюқ парафин, хлорокзесол, пропиленгликоль, тозаланган сув.\nТаърифи: оқ рангли юмшоқ крем.\nАТХ коди: D01AC08\nКетоконазол – замбуруғларга қарши препаратдир. Замбуруғларга қарши самараси эргостерол синтези сусайтириши ва замбуруғлар мембранасининг қолган липид компонентларининг таркибини ўзгариши билан боғлиқ. Кетоконазол дерматофитлар (Trichophyton spp., Epidermophyton floccosum, Microsporum spp.), ачитқи замбуруғлари (Candida spp., Pityrosporum, Torulopsis, Cryptococcus, Malassezia furfur), диморф юқори замбуруғлар (эумицетлар) га нисбатан фунгицид ва фунгистатик таъсир намоён қилади. Aspergillus spp., Sporotrix schenskii, айрим Dermatiaceae, Mucor spp. ва Entomophthrales дан ташқари бошқа фукомицетлар кетоконазолга камроқ сезгир. Кетоконазол препаратлари билан даволаш даврида резистентликни ривожланиши аниқланмаган. Препарат қичишишни тез бартараф этади.\nКетоконазол креми маҳаллий қўлланганда деярли сўрилмайди; узоқ вақт қўлланганда қонда аниқланмайди.\nTrichophyton rubrum, Trichophyton mentagrophytes, Microsporum canis ва Epidermophyton floccosum чақирган дерматофит тери инфекциялари:\nсиллиқ тери дерматомикози,\nкафт ва панжа эпидермофитияси,\nPityrosporum ovale чақирган себореяли дерматитда қўлланади.\nКрем маҳаллий қўлланади. Препаратни суртишдан олдин шикастланган соҳаларни синчковлик билан тозалаш ва қуритиш керак. Силлиқ тери дерматомикози, чов эпидермофитияси, кафт ва панжа эпидермофитияси, тери кандидози, шунингдек кепакланувчи темираткини даволаганда кремни шикастланган соҳага ва унга яқин жойдаги терига суткада 1 марта суртиш тавсия этилади. Себореяли дерматитни даволаганда крем шикастланиш даражасига қараб суткада 1 ёки 2 марта суртилади.\nДаволашни етарли даражада давомийликда, касалликнинг барча симптомлари йўқолгандан кейин ва микологик текширувнинг манфий натижалари олингандан кейин яна бир неча кун давом эттириш керак.\nОдатда даволаш муддати қуйидагиларни ташкил этади: кепакланувчи темиратки – 2-3 ҳафта; ачитқи инфекциялари – 2-3 ҳафта; чов эпидермофитияси – 2-4 ҳафта; силлиқ тери дерматомикози – 3-4 ҳафта; панжа эпидермофитияси – 4-6 ҳафта; себореяли дерматит – 2-4 ҳафта, лекин бундай касалликда самарани бир маромда ушлаб турувчи даволаш учун крем ҳафтада 1-2 марта суртиш давом эттирилади.\nПрепаратни қўллашни ўтказиб юборманг! Агар Сиз қўллашни ўтказиб юборган бўлсангиз, кремни иложи борича тезроқ суртинг. Лекин кейинги қўллаш вақти яқинлашган бўлса, мунтазам қўллаш усулига қайтинг.\nПрепарат суртилган жойларда кам ҳолларда терини таъсирланиши ва ачишиш ҳисси ёки контакт дерматит кўринишидаги аллергик реакцияларни маҳаллий кўринишлари пайдо бўлиши мумкин.\nҲар қандай нохуш кўринишлар пайдо бўлган ҳолларда шифокор билан маслаҳатлашиш керак!\nКетоконазол ёки препаратнинг бошқа компонентларига юқори сезувчанликда қўллаш мумкин эмас. Юқори сезувчанлик симптомларига препарат қўлланилгандан кейин пайдо бўладиган терини қизариши ва қичишиши киради.\nДаволашни бошлашдан олдин шифокор билан маслаҳатлашинг. Крем фақат терига сиртга қўллаш учун мўлжалланган. Кремни кўзларга тушишидан сақланиш керак. Кремни кўзларга тушган ҳолатда уларни сув билан ювиш керак. Маҳаллий ёки аллергик реакциялар пайдо бўлган ҳолларда кремни оқава сув билан ювинг ва дарҳол шифокорга мурожаат этинг! Агар даволаш бошлангандан 4 ҳафтадан кейин клиник яхшиланиш кузатилмаса, диагнозни микробиологик усулда тасдиқлаш ва касалликнинг бошқа сабабини инкор этиш керак. Агар Сиз кортикостероидлар сақловчи кремлар, суртмалар ёки лосьонлардан фойдалансангиз, Ралмизол креми билан даволашни кортикостероидларни қўллаш билан бирга бошлаш мумкин. Кортикостероидлар билан даволашни тўсатдан тўхтатганда терини қизариши ёки қичишиши пайдо бўлиши мумкин. Бу кўринишларни олдини олиш учун кортикостероидлар билан даволашни давом эттириш тавсия этилади. Даволашни қуйидагича давом эттиринг:\nбир ҳафта давомида кортикстероид сақловчи препаратни эрталаб, Ралмизолни эса кечқурун қўлланг;\nкейинги 1-2 ҳафта давомида кортикстероид сақловчи препаратни эрталаб 2-3 суткада 1 марта, Ралмизол кремини ҳар кун кечқурун қўлланг;\nва ниҳоят, кортикостероидни қўллашни тўхтатинг ва зарурати бўлганида Ралмизол креми билан даволашни давом эттиринг.\nҲомиладор ва эмизикли аёлларда тадқиқотлар ўтказилмаган. Препарат ҳомиладор ва эмизикли аёлларда қўлланганида хавфли бўлиши мумкинлиги ҳақида маълумотлар йўқ.\nАвтотранспортни бошқарганда ёки бошқа механизмлар билан ишлаганда реакция тезлигига таъсир этиш қобилияти\nПрепаратнинг автотранспортни бошқарганда ёки бошқа механизмлар билан ишлаганда реакция тезлигига таъсир қилиши текширилмаган.\nКремлар маҳаллий қўлланганида кетоконазол тизимли қон оқимига деярли сўрилмаганлиги туфайли, дозани ошириб юборилиши эҳтимоли кам. Кремни ортиқча миқдорда қўллаш эритема, терини шиши ва ачишиш ҳиссига олиб келиши мумкин. Бу симптомлар одатда даволаш тўхтатилгандан кейин ўтиб кетади.\n30 г крем алюмин тубада. 1 туба қўллаш бўйича йўриқномаси билан картон қутида.


БОЛАЛАРГА БЕЭЪТИБОР БЎЛМАНГ - 21ASR\nБОЛАЛАРГА БЕЭЪТИБОР БЎЛМАНГ\tPayshanba, 15 Dekabr 2016 17:03\t21ASR\tМамлакатимизда вояга етмаганлар ва ёшлар ўртасида ҳуқуқбузарлик ва жиноятларнинг олдини олиш борасида кенг кўламли ишлар амалга оширилмоқда. Бу йўналишдаги ишларни самарали ташкил этилишида Ички ишлар вазирлиги ва унинг жойлардаги қуйи тизимларининг ўрни катта. Хўш, жорий йилнинг ўтган даври мобайнида тизимда бу борада қандай ишлар амалга оширилди? Ушбу савол билан Ички ишлар вазирлиги Ҳуқуқбузарликларни олдини олиш бош бошқармаси катта инспектори Нозим Ҳабибуллаевга мурожаат қилдик.\n– Касалликни даволагандан олдини олган афзал бўлганидек, жиноятга олиб борувчи сабаблар бартараф этилса, у томир отмайди ва жамиятга хавф солмайди, – дейди суҳбатдошимиз. – Жорий йилнинг ўтган даври мобайнида фуқароларнинг ўзини ўзи бошқариш органлари, маҳалла посбонлари ва бошқа жамоатчилик тузилмалари вакиллари билан ҳамкорликда вояга етмаганлар, шунингдек, ёшлар ўртасида ҳуқуқбузарлик ва жиноятларни эрта аниқлаш ҳамда ўз вақтида олдини олишга қаратилган қатор ишлар амалга ошириб келинмоқда.\nБу борада Бош прокуратура, Ички ишлар, Адлия, Олий ва ўрта махсус, Халқ таълими вазирликлари, Фуқаролик жамияти шаклланишини мониторинг қилиш мустақил институти, “Маҳалла” хайрия жамоат фонди, “Камолот” ёшлар ижтимоий ҳаракати ва Ўзбекистон Миллий телерадиокомпанияси вакилларидан иборат ишчи гуруҳ ички ишлар органларининг профилактик назоратида турган вояга етмаганлар билан тегишли тадбирлар олиб бормоқда. Келажагимиз эгаларининг бўш вақтини мазмунли ташкил этиш мақсадида турли спорт ва факультатив тўгараклар ташкил этилди.\nБундан ташқари, ижтимоий-ҳуқуқий ёрдамга муҳтож вояга етмаганлар республикамизнинг ҳар бир ҳудудида фаолият кўрсатаётган ёрдам кўрсатиш марказларига жалб этилиб, уларга якка тартибда профилактик ишлар олиб борилаётир.\nМаълумки, фарзанд тарбиясида оила, ота-онанинг таъсири катта. Зеро, инсоний фазилатлар болаликдан сингдирилсагина, улар онг-шуурига мустаҳкам ўрнашади ва эзгу ишлар сари етаклайди. Шу боис фарзанд тарбиясида лоқайдликка йўл қўйиб бўлмайди. Аммо орамизда бу ҳаёт ҳақиқатини ўз вақтида тушуниб етмаётган ота-оналар ҳамон учраб турибди. Бу эса ғўр, ҳаётнинг аччиқ-чучугини татиб кўрмаган, содда ва ишонувчан, таъсирчан ёшларни билиб-билмай хатога йўл қўйишига сабаб бўлмоқда. Биргина жорий йилнинг тўққиз ойида ўз фарзанди олдидаги вазифаларини бажармаётган тўққиз мингдан ортиқ ота-оналар туман ва шаҳар ҳокимликлари ҳузуридаги вояга етмаганлар ишлари бўйича комиссиялар ҳузурига чақирилиб, ижтимоий, психологик ва педагогик кўрсатмалар берилди.\nҚолаверса, доимий фаолият юритувчи мониторинг ишчи гуруҳлари кўмагида вояга етмаганлар тарбиясига салбий таъсир кўрсатувчи порнографик маҳсулотларни тайёрлаш, республикамиз ҳудудига олиб кириш, тарқатиш, реклама қилиш билан боғлиқ ҳуқуқбузарликларни содир этган 700 нафардан зиёд, зўравонлик ва шафқатсизликни тарғиб қилувчи маҳсулотларни қонунга хилоф равишда тарғиб қилган 100 нафарга яқин шахсларга тегишли тартибда чора кўрилди.\nАлбатта, бу каби саъй-ҳаракатлар ўз самарасини бераяпти. Амалга оширилган умумий, якка ва махсус профилатик тадбирлар натижасида мамлакатимизда вояга етмаганлар томонидан содир этилган умумий жиноятлар 8,4 фоизга камайди.\nФаолиятимиз самарадорлигини ошириш мақсадида республикамиз бўйлаб “Ёшлар ва қонун” тарғибот тадбирларини ўтказдик. Уларда 4 миллионга яқин ўқувчи ва талабалар қамраб олинди. Энг муҳими, юртимиз тинчлиги ва осойишталигини сақлашда нафақат ҳуқуқни муҳофаза қилиш органлари, балки, барчамиз бирдек масъул эканлигимизни унутмаслигимиз лозим. Ўсиб келаётган навқирон авлоднинг одоб ва ахлоқи, юриш-туришига оила, маҳалла, таълим муассасасида бирдек эътибор қаратиш зарур. Фарзандимиз бўш вақтини қандай ўтказаётгани, ким билан дўстлашётгани билан қизиқишимиз, уларнинг кўнглига йўл топишимиз даркор.\n“XXI asr” мухбириАкбар МУЗАФФАРОВ ёзиб олди.


МУСИБАТХОНА ОДОБИ | Muslimaat.uz\nМанзилингиз:Муслимаат»Илм ва амал»Илм»МУСИБАТХОНА ОДОБИ\nBy Muslimaat.uz on Noyabr 8, 2019 Илм\nЯқинларининг ўлими сабабли йиғлаш Ислом шариатига кўра овозсиз, кўз ёши билан бўлиши керак. Баланд овоз билан бақириб йиғлаш, ёқа йиртиш кабилар Исломда йўқ. Ҳазрати Расул алайҳиссалом фарзандлари Иброҳим вафот этганида кўзларида ёш билан: «Албатта, кўз ёш тўкади, қалб маҳзун бўлади, аммо Роббимизни рози қиладиган нарсадан бошқани айтмаймиз. Албатта, биз сенинг фироғингдан жуда маҳзунмиз, эй Иброҳим», деган эдилар.\nБу сўзлар биз умматлар учун Пайғамбаримиз алайҳиссаломнинг таълимотларидир. Ҳозирга келиб, халқимиз орасида бошга мусибат тушганда аёлларнинг тобут атрофида туриб олиб дод солишлари, куфр сўзларни айтиб, бақир-чақир қилишлари, маййитни қабристонга кузатаётиб, ҳушларидан кетишлари, қизларнинг «Отамни ёки онамни бермайман», «Кўмишга йўл қўймайман!» деб туриб олишлари, тобут кўтарилганда ҳамма хотин-қизларнинг дод солганча тобут орқасидан югуришлари – буларнинг ҳаммаси жоҳилият замонидан қолган одатлардир. Бундай «саҳна»ларни кўрганда беихтиёр ўзингизни ўша даврга бориб қолгандек ҳис қиласиз.\nШундай бидъат-хурофотлар борки, улар мусулмонман деб юрган бизнинг халқимиздан собит бўлиб тургани ниҳоятда ачинарлидир. Шундай кишилар борки, вафот этган кишининг пиёласида чой берсангиз, ичмайди, косасида овқат берсангиз, емайди, ҳатто мурда ётган уйда ўзи ётишга қўрқади, ҳазар қилади. Мурда четда қолиб кетиб, унинг яқинлари орасида маъракани ким ўтказиши, кетадиган харажатларга ким пул сарфлаши хусусида тортишувлар бошланади. Таъзия маросими, яъни аза бўладиган жойни ўлик чиққан ҳовлидан бошқа ҳовлига кўчирадилар. Одам бир жойда вафот этади, аммо азаси бир нечта жойга кўчиб юради. Агар бундан мақсад дуои фотиҳа бўлса, бир уйга йиғилсалар, маҳалладан уч-тўртта мўйсафидлар, баъзи қариндошлар тўпланиб тиловат қилсалар, жуда яхши, қайтага савобли иш бўлади. Лекин шундай бўлмаяпти-да!\nТаъзия маросимини ўтказиш мумкин, лекин қачон ва қаерда? Агар вафот этганларнинг яқинлари у шаҳардан бу шаҳарга кела олмаса, ноилож маййитнинг бошқа шаҳарда яшовчи ўғли ёки ака-укаси ўша шаҳарда туриб, дуойи фотиҳа қилади, қўни-қўшни, маҳалла аҳли келиб, таъзия билдиришади. Аммо ҳозирда қилинаётган таъзия маросимлари на шариатга, на одамийликка тўғри келади. Дарёнинг бу тарафидан у тарафига, у шаҳардан бу шаҳарга таъзия билдириш учун йўл юриш, беҳуда пул сарфлаш ортиқча харажатдир. Аллоҳнинг Пайғамбари соллаллоҳу алайҳи васаллам айтадилар: «Хурофот ақлни тўсиб турувчи пардадир». Ислом дини сусайдими, хурофот авж олади, хурофот жўш урдими, ақл кўзини парда босади, ақлки пардага ўралдими, Ислом ҳақиқати ёпиқлигича қолади.\nФарзандлар, дўстлар ва яқинларга ҳар бир банданинг бошига тушиши шубҳасиз бўлган ўлим ва ундан сўнг қилинадиган ишлар хусусида тез-тез панд-насиҳат қилиб туриш лозим. Айниқса фарзандларимизга ота-онасининг ўлимидан сўнг уларнинг руҳига Қуръон тиловат қилиб туришлари, дуолар қилиб, Аллоҳдан ота-онасини мағфират қилишини сўраб туришлари лозимлигини ўргатиб, сингдириб бориш ҳам ота-онанинг бурчларидандир. Яна тирикликда ўзидан кейин қолган мол-дунё – ҳовли-жой, пул ва буюмларни фарзандлар ўртасида тақсим қилиш ўлимдан кейин фарзандлар ўртасидаги муносабатларнинг яхши бўлишида муҳим омилдир. Токи, мол-дунё фарзандларнинг ажралиб кетишига сабабчи бўлмасин.\nИймон ва Ислом аҳлидан бирортасининг Ҳаққа жон таслим қилиши унинг яқинлари учун катта мусибат бўлади. Хонадон аҳллари, қариндош-уруғлар, маҳалла аҳллари уч кун аза тутадилар. Жанозани, дафн маросимини тезлаштириш шариатимиз буюрган амрлардандир. Маййитнинг яқинлари уч кун мобайнида имкон борича тирикчилик ишларини тарк этиб, хурсандчилик қилмайдилар, ҳаммалари ўтганнинг ҳаққига истиғфор айтиб, намоз ўқиб, Қуръон тиловат қилиб турадилар. Бу уч кун ичида мусибатхонада таом пиширилмайди. Бинобарин, «Жаъфарнинг ўлими хабари келганда Набий соллаллоҳу алайҳи васаллам: «Жаъфарнинг аҳлига таом қилиб беринглар. Чунки уларни машғул қиладиган нарса келиб қолди», дедилар» (Термизий ва Абу Довуд ривоят қилишган). Бундан маълум бўладики, мотам кунларида мусибатхонада дастурхон тузаш ва келганларга таом улашиш макруҳ бидъатдир.\nМирзо Абдуллоҳ Мирзо Калонзода\n“Омина” журнали, 1433/Ражаб


СЕВГИ ДАСТУРИ - 6 Октября 2008 - Sevgi dunyosi\nBosh sahifa » 2008 » Октябрь » 6 » СЕВГИ ДАСТУРИ\nСавол берувчи: Кечирасиз, СЕВГИ дастурини ишга тушириш учун нима қилиш кераклигини яхши билмайман. Бу борада ёрдам бера оласизми?\nМутахассис: Энг аввал ҚАЛБИМ файлини очишингиз лозим. Очдингизми?\nСавол берувчи: Ҳа, лекин шу онда ЎТМИШДАГИ АЛАМЛАР.exe, ЎЙ-ФИКРЛАР.exe, ҲАСАД.exe ва ЖАҲЛ.exe номли дастурлар ишлаб турибди. Улар ишлаётганда СЕВГИни ишга тушира оламанми?\nМутахассис: Ҳа. СЕВГИ ишга тушган заҳоти системангиздаги ЎТМИШДАГИ АЛАМЛАР.exeни автоматик равишда ўчириб ташлайди. Бир оз вақт оператив хотирада қолиши мумкин, аммо бошқа дастурларга таъсир ўтказа олмайди. СЕВГИ аста-секин ИШОНЧCИЗЛИК.exe ни ўчириб, ЮКСАК ИШОНЧ.exe исмли модулни ишга туширади. Лекин ҲАСАД.exe ва ЖАҲЛ.exeни мутлақо тўхтатишингиз зарур. Бу дастурлар СЕВГИ дастурини ишга тушишига тўсқинлик қилади. Уларни тўхтата оласизми?\nСавол берувчи: Бўлди, тўхтатдим. СЕВГИ автоматик равишда ишга тушиб кетди? Бу яхшими?\nМутахассис: Ҳа, аммо шуни ёдда тутинг, бу дастур чегараланган, яъни DEMO VERSION. Тўлиқ версияларини ишга тушириш учун ҚАЛБ файллари билан боғланмоғингиз зарур.\nСавол берувчи: Эҳ... Мана ҳозирданоқ хато маълумотлар чиқармоқда. Нима қилишим лозим?\nМутахассис: Хатода нима дейилмоқда?\nСавол берувчи: ХАТО. 412-ДАСТУР ИЧКИ ТИЗИМДА ИШЛАМАЯПТИ.\nМутахассис: Ташвишланманг. Бу вақтинчалик муаммо. СЕВГИ дастури бошқа ҚАЛБларда ишлаш учун тайёр эканини, аммо ҳозирча сизнинг ҚАЛБингизда ишламаётганини билдирмоқда. Бу дастурий терминлардан бири, содда қилиб айтганда, ўз тизимингизни СЕВИШ учун энг аввал бошқаларни СЕВА ОЛИШИНГИЗ кераклиги билдирилмоқда.\nСавол берувчи: Нима қилишим керак?\nМутахассис: НАФСНИ БОШҚАРИШ исмли файл тагидаги ЎЗИНГНИ КЕЧИРМА.doc, МАҒРУРЛАНМА. doc, ҚАДРИНИ БИЛ.txt ва ЯХШИЛИК.doc файлларини белгилаб, ҚАЛБИМ папкасига копияланг. ЎЗ-ЎЗИНИ ТАНҚИД.exeни ишлатиб барча файллардаги вирусларни тозалаб, умуман йўқ бўлганига ишонч ҳосил қилинг.\nСавол бурувчи: Уддаладим. ҚАЛБим ростдан ҳам топ-тоза файллар билан тўлмоқда. Ҳозир мониторимда ТАБАССУМ.MPG ўйнамоқда ва ДЎСТЛИК.exe ва МАМНУНИЯТ.com ҚАЛБимнинг ичига кўчирилмоқда.\nМутахассис: Ундай бўлса СЕВГИ юкланибди ва ишламоқда. Ана энди кўп нарса қилишингиз мумкин бўлади. Фақат, гўшакни қўйишдан олдин яна бир нарсани айтиб қўймоқчи эдим.\nСавол берувчи: Эшитаман, қулоғим сизда.\nМутахассис: СЕВГИ дастури бепул. У ва унинг барча модулларини танишларингизга «форвард» қилинг. Улар ҳам бошқалар билан алмашишади, натижада сизга топ-тоза модуллар қайтиб келади.\nO'qildi: 1641 | Joylashtirdi: akmaljon | Reyting: 4.5/2 | - Оценить - Отлично Хорошо Неплохо Плохо Ужасно


Муаммо уйингизда: аксиришнинг 11 сабаби - Zamin.uz\nМуаммо уйингизда: аксиришнинг 11 сабаби\nКунига 1 ёки 2 марта аксириш табиий, аммо қайта ва қайта такрорланиши, шу билан бирга, нафас олишда қийинчилик кузатилиши ҳамда қичиниш сизда аллергия борлигидан дарак бериши, унинг қўзғатувчиси эса уйингизда бўлиши мумкин.\nЧангютгичнинг НЕРА-фитлрларига бирор нима тиқилиб қолганда ёки қопининг 4 дан 3 қисми тўлганда ҳам ишлатавериш чангнинг ҳавога кўтарилишига сабаб бўлади. Шу сабаб ҳам фильтрни ҳар ярим йилда ўзгартириш, қоп ва чанг йиғиладиган контейнерларни эса тўлишини кутмаслик керак.\nАксириш чанг ёки намлик ёки совуқ ҳаво бурундаги нервларга таъсир қилганда юз беради. Шу сабаб ҳам елвизак бўлганда кишида аксириш кузатилиши мумкин.\nГулдонга солинган гул кам аллергик реакция келтириб чиқариши, бунинг оқибатида эса аксиришингиз мумкин.\nХушбўй шам ва ҳаво тозалагичлар\nҲаво янгилайдиган, хушбўй ифор таралишига сабаб бўладиган спрей ва шамлар таркибида аромат моддалар бисёр бўлади. Бундай ҳолатда ўткирини танламаслик ёки эскисини бошқасига янгилаш тавсия қилинади.\nЮмшоқ болалар ўйинчоқлари\nЮмшоқ ўйинчоқларда яширинадиган каналар, статистика маълумотига қараганда, 20 миллион америкаликнинг аллергиядан азият чекишига сабабчи бўлади. Шу сабаб ҳам ўйинчоқларни ойига камида уч марта ювиш ва мунтазам равишда чангютгичда тозалаб туриш керак.\nМеханизми аниқ бўлмаса ҳам, ҳаво тоза ёки чанг эканидан қатъий назар, қуёш нурининг аксиртириши — бу факт.\nАллергиядан азият чекадиган кишиларнинг аксириши, қичинишига жисмоний зўриқишлар ҳам сабаб бўлиши мумкин.\nЮқорида таъкидланганидек, кана ва бургалар диван ёки креслоларнинг орасига кириб олиши мумкин. Улардан қутулиш учун мунтазам равишда чангютгич билан тозалаб туриш керак.\nЧанглардан ҳоли бўлишни истасангиз, ваннадаги гиламчани ҳафтада бир марта хлорли аралашма билан ювиб туринг.\nУзоқ вақт ишлатилмаган кондиционерни ёқишдан аввал чанглардан тозалаб туринг. Сеткасини камида ҳар 3 ойда тозалаш керак.\nҲавони намлантирувчи ва қуритувчи воситалар\nТурар жойларнинг ҳаво намлиги 40 фоизни ташкил этиши керак. Намликнинг ундан кўпроқ ёки камроқ бўлиши эса нафас билан боғлиқ муаммоларни келтириб чиқаради. Ҳаддан ортиқ қуруқ ҳаво шиллиқ қаватларни қуритиб юборади. “Замин” янгиликларини “Инстаграм”да кузатиб боринг\nЯнгиликлар » Ҳаёт тарзи » Муаммо уйингизда: аксиришнинг 11 сабаби


Машҳур қориларнинг Қуръонни қайси вақтда ва қай тарзда ёдлаш афзаллиги ҳақидаги фикрлари\nАҳмад ибн Халил ибн Шаҳин ибн Аҳмад (Азҳар университетида «Қуръон ва қироат илмлари» мутахассислиги йўналишида ўқиб, ўн хил қироатдан ижоза олган. Риёздаги «Таҳфизул Қуръон» ўрта махсус мактабининг муаллими):\n– Қуръони Каримни ёдлаш учун энг муносиб вақт қайси?\n– Бомдод намозидан олдин ва кейинги вақтлар, шунингдек, чошгоҳ вақти ҳам.\n– Қуръони Каримни ёдлаш учун энг муносиб йўл қайси?\n– Қуйидагилар энг муносиб йўл, деб ҳисоблайман:\n- биринчи навбатда Қуръон илмига моҳир устозга шогирд бўлиш;\n- устознинг олдида кўпроқ бўлиб, унинг назорати остида такрорни кўпайтириш;\n- Қуръонни такрор қилаётганда чалғимаслик ва хато қилмаслик учун хатчўп ёрдамида такрорлаш;\n- ёдламоқчи бўлган дарсини аввал дафтарга ёзиб олиш, чунки қўл ёдлашга ёрдам берувчи воситалардандир;\n- кунлик дарсини ёдлашдан олдин моҳир қориларнинг овозли ёзувини эшитиш.\n– Қуръонни ёдлашга овозини чиқариб ёки ичида ўқишнинг таъсири борми?\n– Овозни чиқариб ўқиш ичида ўқишдан кўра яхшироқ ва манфаатлироқдир. Жумладан, тажвид билан ўқиш учун энг керакли бўлган тил ва жағларнинг машқи юзага чиқади, тартил билан (шошмасдан) ўқишни одат қилади, яхши ва чиройли овоз билан ўқиш учун товуш пайчалари очилади, овоз чиқариб ўқилганда ичида ўқилганга нисбатан тезроқ ёд бўлади.\n– Қуръони Каримни ёдлашда битта Мусҳафдан ёдлаш керакми? Турли Мусҳафлардан ёдлашнинг зарари йўқми?\n– Қуръони Каримни ёдламоқчи бўлган талаба ўзи учун қулай бўлган (ҳарфларнинг катта ёки кичиклигига қараб) битта Мусҳафдан ёдлаши лозим бўлади, чунки бунинг бир неча сабаблари бор. Масалан:\n- ёдлаган нарсаси зеҳнда яхши шаклланади;\n- ёддан ўқиётганда Мусҳафнинг бетлари, қаторлари кўз олдида туради, агарда турли Мусҳафлардан ёдласа, чалкашлик юзага келиб, ҳатто ёдлаган нарсасини ҳам эсидан чиқариб қўйиши мумкин (Мусҳафлар ёзилиш жиҳатидан турлича бўлиб, сураларнинг бошланиши ёки охири, уларнинг бетлари ва қаторлари бир-биридан фарқ қилади).\n– Нима учун баъзи талабалар Қуръонни ёдлашни бошлаб, охирига етказа олмайдилар?\n– Қасд ва сабрнинг етишмаслиги бунга сабаб бўлади. Чунки Қуръонни ёдлашга қизиқишнинг ўзи камлик қилади. Талаба Қуръонни ёдлагувчининг дунё ва охиратдаги мартабаси қай даражада юксак эканини яхши билмаслиги ҳам битта сабаблардандир. Ота-она тарафидан бўладиган эътиборнинг камлиги ёки унга қизиқиш билдирилмаслиги яна бир омил ҳисобланади. Шунингдек, ёшликнинг қадрига етилмайди, чунки ёшликда ёдланган Қуръон ёши улғайганда ёдланган Қуръондан бир неча бор пишиқ ва пухта бўлади.\nМуҳаммад Тақий Ислом (Риёздаги Хайрия университетининг «Қироат ва тажвид» факультетида Шотибия йўналиши бўйича ўқиб, етти қироатдан ҳамда тажвид моҳирлиги йўналиши бўйича ижоза олган. Юзлаб қориларнинг устози, олтмишдан ортиқ қориларга «Қироат ва тажвид» йўналиши бўйича ижоза берган):\n– Бомдод намозидан олдинги ва кейинги вақт. Шу билан бирга шом ва хуфтондан кейинги вақтлар ҳам.\n– Бир оят-бир оятдан ёдлаш, чунки бунда бир неча оятни бирданига ёдлаганга нисбатан хато қилиб қўйишнинг эҳтимоли кам бўлади. Менинг тажрибамда бу энг ишончли йўлдир. Шу билан бирга, бу усулда ҳар бир инсоннинг ёдлаш қобилияти ва тоқатига қараб, кунлик миқдор ҳам ўзига яраша бўлади.\n– Ёдлаган оятларини такрорлаш қандай кўринишда бўлади?\n– Ҳар куни битта вақт (масалан, аср намозидан шомгача бўлган вақт)ни белгилаш лозим. Ана шу вақтда ёдлаган оятларини жамлаб, бир бет-бир бетдан то пухта бўлгунча такрорлайди. Такрорда бир бетдан оширмасдан, аввал биринчи бет пухта бўлганига ишонч ҳосил қилиб, сўнгра кейинги бетнинг такрорига ўтиш лозим. Ана шунда ҳам тез, ҳам пухта такрор бўлади.\n– Қуръони Каримни тўлиқ ёдлаб чиқишнинг энг тез, ўртача ва узоқ муддати қанча?\n– Зеҳни яхши талабага Қуръонни тўлиқ ёдлаб чиқиш учун тўрт ой кифоя қилади. Бу муддат давомида у бошқа нарсаларга чалғимай, фақат Қуръонни ёдлаш билан машғул бўлиши талаб қилинади. Менинг баъзи талабаларим ёзги таътилда бунга эришганлар.\nЗеҳни ўртача бўлган талабаларга икки йил, зеҳни пастроқ талабаларга эса уч йил Қуръонни тўлиқ ёдлаб чиқиш учун кифоя қилади. Бунда талабадан дарснинг давомийлиги талаб қилинади.\n– Қуръони Каримни ёдлашда бошидан (яъни Бақара сурасидан) бошлаш керакми ёки охиридан (яъни Нас сурасидан)?\n– Қуръонни ёдлашни қасд қилган талаба Нас сурасидан бошлаши мақсадга мувофиқдир. Чунки оятлари қисқа бўлгани сабабли ёдлаш осон бўлса, сураларнинг ҳажми кичкина бўлгани жамлашга қулайлик туғдиради. Шунингдек, уларни намозларда ўқиш қайта-қайта такрорни юзага келтиради.


Кафиллик тақдим қилиш билан боғлиқ масалалар / Ислом молияси\nHome Ислом молиясиМолия маҳсулотлариБошқа битимларКафиллик\tКафиллик тақдим қилиш билан боғлиқ масалалар\n02.12.2020 156 views\nУшбу 5 сонли стандарт AAOIFI – Ислом молияси соҳасида шариат стандартлари ишлаб чиқиш, мувофиқлаштириш ва тартибга солиш билан шуғулланувчи етакчи халқаро ташкилот томонидан ишлаб чиқилган.\nБир шартномада вакиллик* ва шахсий кафолат/кафиллик жамланиши мумкин эмас;\nИжара берувчи ижарачидан мулкка зиён етиши юзасидан кафолат ёки гаров талаб қилиши мумкин эмас.\n*Вакил бу бошқа бир шахснинг расмий вакили бўлгани учун унинг (яъни вакилнинг) кафил бўлиш ҳуқуқи йўқ\nЁзма равишда ҳужжатлаштириш\nШариатда барча битим ва келишувларни ёзма равишда ҳужжатлаштириш тавсия этилади;\nҳужжатларни қалбакилаштириш тақиқланади;\nшариатда молиявий амалиётларни тасдиқлатиш тавсия қилинади;\nшариатда тақиқланган амалиётларда гувоҳ сифатида иштирок этиш ва бундай амалиётларни (ёзма равишда) қайд этиб бориш тақиқланади.\nҚарз ёки мулк берувчи томон буюртмачи/мижоздан кафиллик талаб қилиши ва бу талабни шартномага киритиши мумкин.\nКафиллик икки турли бўлади:\nа) кафил мижоз/буюртмачи/қарздордан берган кафиллиги бўйича қилган харажатларини қоплаб бериш талабини қўйиши мумкин;\nб) Учинчи томоннинг ихтиёрий кафиллиги бўлиб, бундай кафиллик тақдим қилган томон қарздордан кафиллик бўйича қилган харажатларини қоплаб беришни талаб қилолмайди.\n-Тақдим қилинган шахсий кафиллик бўйича маълум муддат тайин қилиш мумкин (масалан тақдим қилинган кафиллик 12 ой давомида амал қилади ва фалон куни ўз кучини йўқотади деган маънода).\n-Кафиллик бўйича муайян чегара қўйиш ҳам (масалан ушбу кафилликнинг энг юқори чегараси 10 млн.сўм деган маънода), бирор бир шарт қўйиш ҳам мумкин (масалан агар қарздор фалон давлатда ишлаб чиқарилган ускунани сотиб олса, у ҳолда ушбу кафиллик ҳуқуқий кучга эга бўлмайди деган маънода).\n-кафиллик тақдим қилгани учун бирор бир ҳақ олиш ҳам тақиқланади. Шу бирга бирга кафил кафиллик тақдим қилиш билан бевосита боғлиқ харажатларини мижоз/қарздордан олиши мумкин.\n-амалдаги кафиллик қарзнинг аниқ миқдори кўрсатилмаган қарз бўйича берилиши ҳам мумкин (масалан ушбу кафиллик фалончининг жорий ойда тузган битими доирасидаги барча қарзлари бўйича тақдим этилди деган маънода).\nҚарз берувчи берган қарзини қарздордан ёки кафилдан ундириб олиши мумкин. Агар қарздор қарз берувчининг олдидаги қарзини узса, у ҳолда кафил тақдим этган каифллиги бўйича масъулиятдан озод бўлади.\nҚарз шартномасига “агар қарздор қарз бўйича бир ёки бир неча тўловларни ўз вақтида амалга оширмаса, у ҳолда қарз бўйича кейинги тўлов ёки барча тўловлар дарҳол қарз берувчи томонидан ундирилиши мумкин”, деган бандни киритиш мумкин.\nЮқорида айтиб ўтилганидек кафилликнинг ҳар қандай тури учун ҳақ олиш мумкин эмас, лекин кафиллик доирасида қилинган харажатларни қоплаб бериш юзасидан қарздордан кафиллик талаб қилиш мумкин. Бунга шариатда рухсат берилган.


Вилоятдан келган абитуриентлар сарсон\nВилоятдан келган абитуриентлар ҳужжатлари турли баҳоналар билан қабул қилинмаëтир.\nВилоятдан келганларни Тошкент олийгоҳларига қабул қилмаслик ҳақида расмий низом бўлмаса-да¸ улар ҳужжатлари олинмаëтир.\nЎзбекистон Республикаси олий таълим муассасаларига 2011- 2012 ўқув йили учун қабул тўғрисида қарор қабул қилинди.\nЎзбекистон Президенти 4 июл куни имзо чеккан PQ-1564 унвонли қарор¸ ўзбек абитуриентлари ва уларнинг ота-оналари орасида тарқалган кўп саволларга бир қадар ойдинлик киритди.\nҚарордан Ўзбекистон олий ўқув юртларидаги давлат гранти асосида бериладиган талабалик ўрни қисқаргани маълум бўлди.\nЎзбекистон Олий таълим вазирлиги мутахассисига кўра¸ давлат грантлари бултургига қараганда 2 фоизга қисқарган.\nҚарорда мамлакатнинг чекка ҳудудларидаги олий ўқув юртлари “ролини ошириш” деган жумла ҳам бор. Бу жумла қабул мавсуми арафасида талабалар ва Тошкент аҳолиси орасида “Вилоятдан келганлар Тошкентдаги олий ўқув юртига қабул қилинмас экан деган” миш-мишларда асос борлигини кўрсатди.\nҚарор иловаси эса¸ қайси мутахассисликка қанча талаба қабул қилинишини аниқ ифодалайди.\nҚарор ижроси Ўзбекистон Бош вазири Шавкат Мирзиëев зиммасига юклатилди.\n2011-2012 ўқув йилида Ўзбекистон олий ўқув юртлари 62 минг 600 нафар талаба қабул қилади. Яна ҳам аниқроқ айтсак¸ 56 минг 607 бакалавр ва 5 880 магистр учун ўрин ажратилди. Яна 115 талаба сиртдан таълим олиши мумкин.\nБултурги қабул билан солиштириш учун Ўзбекистон Олий таълим вазирлиги Олий ўқув юртлар бошқармасига телефон қилдик.\nЎзини бошқарма бошлиғи Иномжон Мажидовнинг ëрдамчиси деб таништирган мулозим баъзи маълумотларни Озодлик билан баҳам кўрди.\n- Бу йил биринчи курсга кираëтган талабалар (бакалаврлар ) сони ўзгармади. Бултур 56 минг 507 эди¸ бу йил ҳам шунча. Магистрлар учун квота бу йил бир оз ошди. Бултур 5856 эди бу йил 5880. Давлат грантлари қисман камайди. 2011-2016 йилга қадар республика Олий ўқув юртларига барча йўналишлар бўйича давлат гранти ажратилган 35 фоиз талабалик ўрни 33 фоизга камайтирилди.\nОзодлик билан суҳбатда мулозим баъзи факултетлар қисқаргани ва вилоятларда ўқиш квоталари оширилганини ҳам айтди.\nИнглиз тилига иштиëқ\nЎзбекистондаги барча ўқув юртларида энг кўп талаба қабул қилинадиган соҳа инглиз тили экани қарор иловасидан маълум бўлди. Ўзбекистон бўйлаб олий ўқув юртларда 2450 абитуриент инглиз тили факултетига ўқишга киради.\nАйни пайтда 1360 талабалик ўрни ўзбек тили учун¸ 530 ўрин эса рус тили ва адабиëтига ажратилган.\nШунингдек ўзбек олийгоҳларида тожик¸ қозоқ¸ қирғиз¸ корейс ва мандарин тили мутахассислари ҳам етиштирилади.\nЎзбек миллий мафкураси тарғиботчиси бўлиш учун ҳам олий ўқув юртини хатм қилиш керак.\nЎзбекистон олий ўқув юртларида “Миллий истиқлол ғояси ва маънавият асослари “ факулететларида 2011-2012 йилларда 525 “мутахассис” тайëрланади. Бу мутахассислар туман¸ вилоят ҳокимиятлари¸ ҳарбий қисмларда “режим” тарғиботини таъминлайди.\n“Миллий истиқлол ғояси ва маънавият асослари “ деб аталган “ўзбекча Руҳнома” дарси барча факултетлар талабалари учун мажбурий ҳисобланиб¸ давлат имтиҳонлари рўйхатига кирган.\n2011 -12 ўқув йилида 15 нафар талаба ахборот хавфсизлиги соҳасида магистр бўлади.\nБу талабалар расмий Тошкент назарида исталмаган ахборот тизимларини тўсиш услубларидан таҳсил олишади.\nЎзбекистон президенти 4 июл куни имзо чеккан қарорда¸ мамлакатнинг чекка ҳудудларидаги олий ўқув юртлари “ролини ошириш” деган жумла бор.\nОлий таълим вазирлиги мулозимлари ва Тошкент олий ўқув юртлари қабул комиссияси ҳодимлари бу жумлани “вилоятдан келганлар қабул қилинмасин” деган мазмунда талқин қилишмоқда.\nФароғат исмли қизини ўқишга (Миллий университетга) киргизиш учун Хоразмдан Тошкентга келган ота билан суҳбатдан шундай хулоса чиқди.\n- Аввалига мутлақо қабул қилмаймиз¸ вилоятдагилар вилоятда ўқисин¸ деб эшикдан қайтаришди. Мен маҳкам турдим. Қани ҳужжат дедим. Кейин улар олдин бориб вақтинча пропискага туринг¸ кейин ҳужжатларни қабул қиламиз¸ дейишди. Вақтинча прописка тақиқланибди. Кейин борсам прописка бўлмаса мумкин эмас¸ деб туриб олишди. Мен яна талаб қилсам¸ Каримов шунақа қарор қабул қилди. Регионларда олий таълим ривожланиши керак¸ деб туриб олишди.\nҚабул мавсуми арафасида талабалар ва Тошкент аҳолиси орасида “вилоятдан келганлар Тошкентдаги олий ўқув юртига қабул қилинмас экан деган” миш-мишлар тарқаган эди.\nИнтернетдаги Uznewsnet нашри Ўзбекистон Олий ва ўрта таълим вазирлиги¸ вилоятдан келганларнинг ҳужжатлари олий ўқув юртларига қабул қилинмасин¸ деган оғзаки “ тавсия” бергани ҳақида ëзди.\nЎзбекистон Олий ва ўрта таълим вазирлигининг ўзини Сардор деб таништирган мулозими¸ вилоятдан келганларнинг ҳужжатлари Тошкент олий ўқув юртларига қабул қилинмасин¸ деган гап асоссиз эканлигини айтди. Сардорга кўра олий ўқув юртларига қабул қилиш борасидаги қонун-қоида ва йўл йўриқларга ўзгариш киритилмаган.\nМирзо Улуғбек номли Ўзбекистон Миллий университети ректори ëрдамчиси¸ ўзини Людмила деб таништирган суҳбатдош назарида “вилоятдан келган¸ абитуриентлар ҳужжатларини қабул қилмаслик” деган жумла¸ моҳиятан қабул қилиб бўлмайдиган даражада нотўғри.\n- Биз республика олийгоҳимиз. Республиканинг қайси бурчагидан келган бўлмасин¸ барча учун эшигимиз очиқ. Олий ўқув юрти бир шаҳар учун эмас¸ балки бутун республика ўқув масканидир. Қолаверса¸ Ўзбекистон фуқароларининг эркин ҳаракатланиш ва таълим олиш ҳуқуқи бор. Яна бир бор такрорлайман вилоятдан келганларга Миллий университетимизда ҳеч қандай чеклов йўқ¸ деди Миллий университет расмийси.\nАммо олий ўқув юртлари мулозимларининг “уйдаги гапи-кўчага” тўғри келмаяпти.\nЧеккадаги олий ўқув юртларини ривожлантириш ҳақида гапирилаëтган бир паллада¸ Ангрендаги Педагогика институтининг тугатилаëтгани маълум бўлди.\nТошкентни талабаларсиз шаҳарга айлантириш ғояси 1992 йил январида юз берган студентлар исëнидан кейин ўртага чиққан эди.\nТалабалар исëнидан қўрққан Ислом Каримов¸ ҳар бир вилоятда университетлар очиш тўғрисида қарор қабул қилди. Тошкентга вилоятдан келган талабалар ўз ўқишларини вилоятда давом қилдириши учун махсус автобус ва учқичларда бир ҳафта ичида уйларига еткизилган эди.


Бу Исломнинг бешиги. Ислом пайғамбари шу ерда таваллуд топдилар, у зот араб тилида сўзлашардилар ва у кишининг таълимотлари арабларга қарата ёзилган эди, улар эса бу таълимотни оламга ёйдилар.\nИслом дини билан боғлиқ ўн уч асрдан кўпроқ даврни қамраб олувчи мусулмонлар тарихини мухтасар баён қилиш зарурати аллақачон пишиб етилган. Афсуски, сотувда бирорта бундай китоб йўқ.\nПайғамбарлар ҳақидаги қиссаларнинг тафсилига киришдан аввал, умуман, Қуръони Каримдаги қиссалар нима, ундан қандай мақсадлар кўзланганини қисқача тушуниб олишимиз керак.Қуръони Каримда қиссалар турли жойларда ва турли муносабатлар билан келади. Ўрнига ва мавъзуига қараб, қисса ҳам ўзгариб туради. Баъзиларга такрор бўлиб туюлган қиссалар, аслида, ҳар жойда алоҳида ўзгача маъно билдиради ва турли мақсадларда ишлатилади.\nҚуръони карим тарихда ўтган бир неча қавмлар ҳақида хабар беради: "Уларга ўзларидан илгари ўтган кишилар бўлмиш Нуҳ, Од, Самуд қавмларининг ва Иброҳим қавмининг, Мадян аҳолисининг (яъни, Шуайб қавмининг) ҳамда зеру забар бўлган қишлоқларнинг (яъни, Лут қавми қишлоқларининг) ҳоли-хабари келмадими?! Уларга пайғамбарлари очиқ далил-ҳужжатлар келтирган эдилар (шунда улар пайғамбарларини ёлғончи қилишгач, бу қавмлар устига Аллоҳнинг балолари ёғилган эди). Бас, Аллоҳ уларга зулм қилгувчи бўлмади, балки улар ўзларига зулм қилган эдилар" (Тавба, 70).\nАбу Муҳаммад Ҳажжож ибн Юсуф Сақафий. Отаснинг исми Юсуф ибн Абу Ақийл Сақафий. Онаси Ҳумом ибн Урва ибн Масъуд Сақафий. Ҳажжож ибн Юсуф Сақафий 41 ҳижрий санада, Тоифда дунёга келди. Болаларга таълим бериш ила шуғулланди. Кейин халифа Абдулмалик ибн Марвоннинг вазири Руҳ ибн Зинбоъ Жизомий билан танишиб миршаблик ишига кирди. Бу ишда ўзини кўрсатгани учун обрўси ортди.\nАсҳима ибн Баҳр ан-Нажоший Ҳабашистон подшоҳининг ўғли бўлган. Худди Мисрда "фиръавн", форсларда "кисро", Византияда "ҳирақл" дейилгани каби Ҳабашистонда "нажоший" сўзи подшоҳларга нисбатан ишлатилган.


Ўзбекистон, 27 январ 2012\n19 октябр 2019, Тошкент вақти: 20:12\nжума 27 январ 2012\nЎзбеклар ароқдан заҳарланмаган\nСанкт-Петербургда бахтсиз ҳодиса қурбонлари бўлган беш нафар ўзбекистонлик заҳарланишдан эмас, ис газидан ўлган. Марҳумларнинг яқинлари мутахассисларнинг бу хулосаси ҳақида Озодликка маълум қилди.\nЎзбекистон Давлат солиқ қўмитаси раисининг биринчи ўринбосари АҚШдан сиёсий бошпана олгани хабар қилинмоқда. Айтилишича, Беҳзод Мусаев АҚШга тажриба алмашиш дастури бўйича бориб, ўша ерда қолиб кетган.\nЎзбекистон атроф-муҳит ҳимоясида ҳам энг орқада\nҲукуматларнинг атроф-муҳитни муҳофаза қилиш сиëсати ва унинг амалдаги вазиятини тадқиқ қилган АҚШнинг нуфузли Yale ва Colombia университети олимлари Ўзбекистонни ўтган йилги аҳвол учун 132 давлат киритилган рўйхатнинг 130 ўрнига қўйишди.\nНавоий комбинати раҳбари коррупцияда айбланмоқда\nНавоий кон-металлургия комбинати директори Қувондиқ Санақуловнинг Тошкентга чақиртирилиб¸ иқтисодий жиноятларда айбланиб¸ ҳибсга олингани айтилмоқда.\nЎқитувчиларга маош бермаган банкир судланмоқда\n“Агробанк”нинг Қашқадарё вилоят Ғузор туман шўъбаси собиқ раҳбари устидан суд жараёни шу кунларда давом этаяпти. Ўқитувчиларнинг ҳақини қайтариб бериш масаласи суд ҳукми чиққанидан сўнг ҳал қилиниши мумкин.\nРоссиядан ўғирланган уч ўзбек ҳукм қилинди\nМосквадан ўғирлаб кетилгани айтилган Санжарбек Сотиволдиев, Маъмуржон Юсупов ва Аҳмаджон Бекпўлатовлар 5 йилу 3 ойдан 8 йилгача бўлган қамоқ жазосига ҳукм қилинди.\nРоссияда яна бир ўзбекистонлик ҳибсга олинди\nВладивостокда ҳибсга олинган 25 ёшли Ўзбекистон фуқароси террорчилик гуруҳига алоқадорликда айбланмоқда. Ўзбекистонга экстрадиция қилиниш хавфи остида қолаётган ўзбекистонликлнинг ҳимоячилари унинг айбсизлиги ва террорчилик ташкилотларига мутлақо алоқаси йўқлигини айтмоқда.\nВатанни севайлик¸ ўзбек ëшлари!\nЎзбекистонда муаммолар кўп¸ аммо ватанимизнинг келажаги ҳам бор¸ дейди Украинадаги ëшларни ўз юртдошларига солиштирган ўзбек талабаси.\nУфада яна бир ўзбек муҳожири ғойиб бўлди\nОзодликка Skype орқали мурожаат қилган 26 ёшли Гулбаҳор Куйлиева турмуш ўртоғи Ғани Куйлиевнинг 3 ой бурун Уфа шаҳрида дом-дараксиз йўқолганини маълум қилди.\nСил касалга на дори бор, на яхши овқат\nНурота туман тиббиёт бирлашмасига қарашли сил касалликлари бўлими шифокор ва беморлари касалхонанинг ночор аҳволда эканлигидан шикоят қилар экан, ҳукумат шу касалхонани ҳам ёпиш тараддудига тушганидан ташвиш билдирди.\nМахсус хизматлар Интернетда тузоқ қўймоқда


“АрМИ–2021”: VII Халқаро армия ўйинларини Ўзбекистон тарихий натижа билан якунлади - Халқ сўзи\n“АрМИ–2021”: VII Халқаро армия ўйинларини Ўзбекистон тарихий натижа билан якунлади\n10:41 05 Сентябр 2021 Жамият\nКеча, 4 сентябрь куни Россия Федерацияси Москва вилоятида жойлашган “Патриот” паркида ушбу нуфузли мусобақанинг тантанали ёпилиш маросими бўлиб ўтди. Унда иштирокчи давлатлар жамоа аъзолари, ҳарбий делегация вакиллари ва оммавий ахборот воситалари ходимлари иштирок этди.\nМудофаа вазирлиги Ахборот ва оммавий коммуникациялар департаментидан маълум қилишларича, жорий йилнинг 22 август кунидан 4 сентябрига қадар ўтказилган “АрМИ – 2021” Халқаро армия ўйинларида иштирок этган миллий армиямиз ўғлонлари жонажон юртимизнинг қудрати ва салоҳиятини яна бир бор, тўла-тўкис кўрсата олди.\nДунёнинг 11 та давлати ҳудудида ўтказилган мусобақаларда 42 та давлатнинг жами 277 та жамоаси, бошқача айтганда 5000 дан ортиқ ҳарбий хизматчилар ўзаро куч синашди. Эътиборли жиҳати шундаки, Ўзбекистон Республикаси жамоалари ҳам ушбу нуфузли мусобақаларнинг 24 йўналиши бўйича муносиб иштирок этди.\nТаъкидлаш жоизки, мазкур беллашувлар давомида вакилларимиз 4 та олтин, 9 та кумуш ва 4 та бронза медалларини қўлга киритиб, умумжамоа ҳисобида мусобақа ташкилотчисидан кейин фахрли 2-ўринни эгаллади.\n“Содиқ дўст” эркаклар жамоаси - 1 та олтин;\n“Содиқ дўст” аёллар жамоаси - 1 та олтин;\n“Ҳарбий-тиббий эстафета” жамоаси - 1 та олтин;\n“Дала ошхонаси” жамоаси - 1 та олтин медалларни қўлга киритди.\nКумуш медалларга сазовор бўлган жамоаларимиз қуйидагилар:\nШунингдек, муросасиз кечган беллашувлар давомида бронза медалини қўлга киритган жамоаларимиз билан ҳам танишинг:\n“Автозирхли танк-техника устаси”;\nАйтиш керакки, мазкур мусобоқалар давомида жамоалар томонидан жами 37 та рекорд натижа қайд этилган бўлиб, шундан 10 таси Ўзбекистон Республикаси ҳисобига ёзилди. Хитой Халқ Республикаси 6 та, Беларусь ва Ҳиндистон республикалари ҳисобида эса 2 тадан.\nХусусан, “Ҳарбий-тиббий эстафета” мусобақасида вакилларимиз 3 та рекорд натижаларини янгилади.\nҚизғин ва муросасиз кечган “Эльбрус ҳалқаси” мусобақасида ҳам юртдошларимиз мамлакатимиз шаънини муносиб ҳимоя қилди. Жумладан, кичик сержантлар Санжар Тўқлиев, Абдумухтор Абдуғаниев ва Азимжон Ибрагимовлар “Тоғ тўсиқлар йўлаги” шартини 12 дақиқа 58 сонияда бажариб, рекорд натижа кўрсатган бўлса, “Музли ҳудуддан ўтиш” шартини адо этишда ҳам жамоамиз пешқадамлик қилди. Ўғлонларимиз мазкур вазифани 11 дақиқа-ю 37 сонияда уддалаб, рекордлар сериясини давом эттирди.\n“Мерганлар марраси” мусобоқасининг “Якка синов” беллашувида кичик сержант Фазлиддин Қирғизов “Мўлжалга олиш нуқтасини ўзгартириб отиш” машқини 15 дақиқа-ю 6 сонияга бажариб, янги рекорд натижа кўрсатди.\nЮртдошларимизнинг бу каби ютуқларини кўриб, бугун миллий армиямизда олиб борилаётган кенг кўламли ислоҳатлар ўз самарасини бераётганига амин бўламиз. Халқаро майдонда юрт шаънини муносиб ҳимоя қилиб, мамлакатимиз байроғини баланд кўтарган ўғлонларимиз билдирилган ишончни тўла оқлашди. Улар эришган бу ютуқ чинакам тарихий натижадир. Рекордлар кетма-кетлиги, медаллар шодаси истиқлолимизнинг 30 йиллигига муносиб туҳфа бўлди.


Бироқ гап бу отелда кимлар ётгани ҳақида эмас. Гап отел ёнидаги икки автобусда. Автобусларнинг чархлари ерга ботиб, “бош”ларини хазонлар қоплаган. Ён тарафига “Ҳайвонлар билан дўстлашув дарнагининг хастахонаси” деб ёзилган. Қизиқ … бир тарафда шоҳлар, … иккинчи тарафда итлар ва мушуклар… даргоҳи.\nГап бу рамзий яқинликда ҳам эмас. Гап шундаки, Чироғон отели ёнида доим тиланчи болаларни учратасиз. Аслида тиланчи болалар Ўртакўйда ҳам, Бешиктошда ҳам кўп. Уларнинг аксарияти катта йўл ўртасига чиқиб машинали “амаки”ларга қўл чўзишади. Машинаси, яъни “араба”си (бу ерда машинани “араба” дейишади) борми, демак, хайр-эҳсонга чақаси бор, деб ўйлашади болалар.\n“Амаки”лар эса уларни кўришлари билан “араба”ларининг ойналарини бекитиб олиб “Қоч! Қоч!”, дея ишора қиладилар.\n“Араба” соҳибларининг аксарияти аёллар. Лабларига сигарет қўндириб олган хонимлар гадой болаларни кўриб жирканишади. Юзи ювиқсиз, сочлари патихган, иштонлари йиртиқ, кўйлаклари кир болалар …югурганча қолишади, қўл узатганча қолишади оч болалар! “Араба”лар ортига боққан унсиз кўзлар …\nДарвоқе, ҳайвонлар хастахонаси ёнида байрам. Бадавлат бир хоним мушукларини назоратдан ўтказишга олиб келибди.\n-Нега овора бўлдингиз, ўзимиз борардик, Нарми хоним?\n-Эътирозим йўқ. Ташаккур. Ҳар куни ҳаким бориб туради. Лекин мушукларимни сизга кўрсатишдан бошқа мақсадим бор. Жониворларни “Юлдуз боғи”да бир айлантирсам, деган ният билан келдим, – дейди Нарми хоним.\nУнга қарсаклар, олқишлар ёғилади. Ҳатто Чироғон отелининг доимий тиланчилари ҳам қарсак чалишади. Фақат кўзларида ҳам ҳавас, ҳам ҳасад бор.\nНега ҳасад қилишмасин?! Нарми хонимнинг қирқ еттита мушуги бор экан. Бир кунда саккиз кило гўшт, ўн кило жигар, уч литр сут истеъмол қилар экан.. ўзи эмас, мушуклари. Қўшнилари мушукларнинг сасларидан норози бўлиб унга эътироз қилишган экан, мушукларимни ҳақорат қилди, дея маҳкамага мурожаат қилибди. Оз эмас, кўп эмас йигирма миллион лира ўндириб олибди.\n“Юлдуз боғи” Истанбулнинг энг катта боғларидан. Ҳайвонлар хастахонаси шу боғнинг дарвозаси ёнида. Нарми хонимнинг хизматкорлари мушукларни боққа бошлашди…\nОзгина нарида мачит, сенагог ва черков. Ҳар уччаласи ёнма-ён. Дарвоқе, Истанбул шунақа антиқа шаҳар-ҳамма нарса ёнма-ён… (“Би-би-си”, 1996 йил).\n« Савол-Жавоб Туркия туркуми »


6 январь куни Тошкент шаҳрида Олий Мажлис Сенатининг ўн биринчи ялпи мажлиси бўлиб ўтди.\nМажлисда «Ўзбекистон Республикасининг Конституциясига ўзгартишлар киритиш тўғрисида»ги Қонун муҳокама қилинди.\nМамлакатда суд-ҳуқуқ соҳасини тубдан ислоҳ этишга қаратилган ҳуқуқий-ташкилий чора-тадбирлар амалга оширилди. Фармон ва қарорлар ҳамда парламент томонидан одил судлов сифати ва самарадорлигини оширишга қаратилган учта кодекс янгидан қабул қилиниб, қатор қонунларга тегишли ўзгартиш ва қўшимчалар киритилди.\nМазкур Қонун мамлакатимизда амалга оширилаётган суд-ҳуқуқ ислоҳотларининг мантиқий давомидир. Қонун Президентнинг 24.07.2020 йилдаги «Судлар фаолиятини янада такомиллаштириш ва одил судлов самарадорлигини оширишга доир қўшимча чора-тадбирлар тўғрисида»ги ПФ-6034-сон Фармони ижросини таъминлаш мақсадида ишлаб чиқилган.\nФармон билан 2021 йил 1 январдан бошлаб қуйидагиларни амалга ошириш назарда тутилган:\nмаъмурий тартиб-таомиллар ва бошқа оммавий ҳуқуқий муносабатлардан келиб чиқадиган ишларни кўришга ихтисослаштирилган Қорақалпоғистон Республикаси, вилоятлар марказлари ва Тошкент шаҳрида туманлараро маъмурий судларини ташкил этиш, шу муносабат билан туман (шаҳар) маъмурий судларини тугатиш.\nСуд тизимида ташкилий-тузилмавий ўзгаришлар амалга оширилаётганлигини инобатга олиб, Ўзбекистон Конституциясининг 107-моддасига тегишли ўзгартишлар киритилмоқда. Қонун сенаторлар томонидан маъқулланди.\nПарламент юқори палатасининг ялпи мажлисида «Ўзбекистон Республикасининг Шаҳарсозлик кодексини тасдиқлаш ҳақида»ги Қонун муҳокама марказида бўлди.\nШаҳарсозлик кодексида «аҳоли пункти», «шаҳар», «шаҳарча» ва «қишлоқ (овул)» объектлар турлари, «ўзбошимчалик билан қурилиш қилиш», «урбанизация», «шаҳарсозлик фаолиятида фуқаролар муҳокамаси иштироки» тушунчалари берилмоқда.\nКодексда норматив-техник ҳужжатларни жорий этиш ва уларнинг ҳисобини юритиш бўйича янги нормалар мустаҳкамланмоқда. Яъни:\nшаҳарсозлик фаолияти соҳасидаги қарорларнинг муҳокамасида жамоатчилик назоратининг иштирокини таъминлаш;\nюридик ва жисмоний шахсларга етказилган зарарнинг ўрни қопланишининг асосий йўналишларини белгилаб берадиган янги норма;\nпудрат учун давлат шартномасини ишлаб чиқиш ва тузиш тартиби ва пудрат ишлари қатъий шартнома асосида амалга оширилиши;\nшаҳарсозлик ҳужжатларини экспертизадан ўтказишда экспертларнинг ҳуқуқлари ва жавобгарлиги кўрсатилган.\nКодексда қурилиш материаллари, буюмлари ва конструкцияларига қўйиладиган талаблар акс эттирилган. Шаҳарсозлик фаолиятининг молиявий таъминоти, суғурталаш ва шаффофликни таъминлаш, шу жумладан қурилишда суғурталаш, шунингдек шаҳарсозлик тўғрисидаги қонун ҳужжатларини бузганлик учун жавобгарлик белгиланди. Сенат аъзолари ушбу Қонунни маъқулладилар.\n«Маданий фаолият ва маданият ташкилотлари тўғрисида»ги Қонун кўриб чиқилди.\nБугунга қадар маданият соҳасидаги ҳуқуқий муносабатлар «Маданий бойликларнинг олиб чиқилиши ва олиб кирилиши тўғрисида»ги, «Музейлар тўғрисида»ги, «Маданий мерос объектларини муҳофаза қилиш ва улардан фойдаланиш тўғрисида»ги қонунлар ҳамда Президентнинг қатор фармон ва қарорлари, шунингдек бошқа кўплаб қонуности ҳужжатлари билан тартибга солиб келинаётган эди.\nМаданият соҳасидаги муносабатларни тартибга солиш, маданият ва санъат муассасалари, ижодий уюшма ва бирлашмаларнинг ҳуқуқий мақоми, ижодкорларни ижтимоий ҳимоя қилишга қаратилган ягона ҳуқуқий база яратилмагани турли эътирозларга сабаб бўлаётганди. «Маданий фаолият ва маданият ташкилотлари тўғрисида»ги Қонун соҳадаги ҳуқуқий бўшлиқни тўлдиришга хизмат қилади.\nҚонунда бир қатор муҳим масалалар қамраб олинган:\nмаданият соҳасида давлат сиёсатининг мақсади ва асосий устувор йўналишларини белгилаш;\nмазкур йўналишдаги ҳуқуқий муносабат иштирокчиларини аниқлаш ва уларнинг ваколатларини белгилаш;\nистеъдод эгалари ва маданият муассасаларининг ҳуқуқий мақомини белгилаш;\nмаданият ташкилотларини давлат ҳокимияти органлари, маҳаллий ўзини ўзи бошқариш органлари ва бошқа ташкилотлар билан ўзаро алоқа ва ҳамкорлигини такомиллаштириш;\nмаданият тармоқларининг рақобатбардошлигини ошириш ва бошқалар.


Афғонистонда АҚШ вертолётлари ҳалокатга учради\n22 октябр 2021, Тошкент вақти: 12:51\nАфғонистонда АҚШ ҳарбий вертолётларининг ҳалокатга учраши оқибатида камида 14 америкалик нобуд бўлди.\nАҚШ ҳарбийларига кўра, биринчи фожеа мамлакат ғарбида рўй берган. Жангарилар билан тўқнашувлар рўй берган ҳудудни тарК қилаётган ҳарбий вертолёт ҳозирча аниқланмаган сабабларга кўра ҳалокатга учраган. Оқибатда 10 нафар америкалик, жумладан, етти аскар ва уч расмий нобуд бўлган. Фожеада, шунингдек, АҚШнинг 11 нафар аскари, бир расмийси ва Афғонистоннинг 14 фуқароси тан жароҳати олган.\nШу куннинг ўзида мамлакат жанубида АҚШнинг иккита ҳарбий вертолёти бир бири билан тўқнашиб кетган. Оқибатда америкалик тўрт аскар нобуд бўлган, икки нафари тан жароҳати олган.\nҲарбийларнинг билдиришича, ҳозирда ҳар иккала фожеа сабаблари ўрганилмоқда.\nТолибон матбуот котиби қори Юсуф Аҳмадий АҚШ вертолётларининг жанггарилар томонидан уриб туширилгани тўғрисида баёнот тарқатди.


Илк «жонли» сурати Galaxy S20+ 5G’нинг антиқа жиҳатини фош этди - Terabayt.Uz\nИлк «жонли» сурати Galaxy S20+ 5G’нинг антиқа жиҳатини фош этди\nSamsung компанияси навбатдаги флагманларини саноқ бўйича Galaxy S11 эмас, балки Galaxy S20 деб номлаши ҳақидаги хабарлар тасдиқланиб улгурган. Энди уларнинг энг каттаси – Samsung Galaxy S20+ 5G смартфонининг биринчи реал расми пайдо бўлди.\nУшбу «жонли» суратларни машҳур XDA-Developers ресурсининг бош муҳаррири Макс Вайнбах (Max Weinbach) эълон қилган. Унда кутилмаган ҳолатни кўрамиз: бош камераси бешта эмас, балки тўртта датчикдан иборат; камера блогидаги олтинчи тирқишга эса микрофон ўрнатишган! Афтидан, Samsung шу йўл билан видеотасвирларни олишда овоз сифатини яхшилашга эътибор қаратган.\nSamsung Galaxy S20+ 5G экрани чеккалари ўзининг «аждод»идагига нисбатан камроқ думалоқланган – у худди Google Pixel 2 XL экрани каби теп-текис туюлади. Дисплей тепасидаги олд камера тирқиши эса Galaxy Note 10 моделидагидан кўра ихчамроқ.\nЯна бир ўзига хослиги – Galaxy S20+ 5G корпусида Bixby овозли ёрдамчисини фаоллаштириш учун алоҳида тугмача ажратилмаган.\nЎҚИНГ: Samsung тан олди: унинг БАРЧА смартфон ва планшетларида жосуслик дастури бор экан!\nДарвоқе, ушбу туркумдаги стандарт флагман Galaxy S20 деб, унинг «оға»си эса анъанага мувофиқ Galaxy S20+ деб номланмоқда. Бироқ Samsung уларнинг учинчисини кутилганидек Galaxy S20e эмас, балки Galaxy S20 Ultra модели сифатида тақдим этяпти.\nGalaxy S20 туркумининг аппарат таъминоти ҳақида батафсил маълумотлар йўқ, аммо Samsung уларни (сотиладиган ҳудудига боғлиқ ҳолда) Qualcomm Snapdragon 865 ҳамда ўзининг Exynos 990 процессорлари билан таъминлашига шубҳа йўқ.\n#Samsung #андроид смартфон # 5G смартфон #5G-смартфони #Samsung Galaxy S11 #Samsung Galaxy S20 #Samsung Galaxy S20e #Samsung Galaxy S20 Plus #Samsung Galaxy S20 Ultra


CPJ: Муҳаммад Бекжон зарур тиббий муолажа олиш учун озод қилинсин - BBC News O'zbek\nImage caption Муҳаммад Бекжон сохта сиёсий абловлар билан 14 йилдан буён қамоқда қолмоқда.\nҚароргоҳи Нью Йоркда жойлашган Журналистларни Ҳимоя қилиш қўмитаси Ўзбек ҳукуматидан қамоқда соғлигини жиддий йўқотган Муҳаммад Бекжонни озод қилишга чақирмоқда.\nХалқаро ташкилот баёнотида айтилишича, Муҳаммад Бекжон дунёда энг узоқ қамоқ жазосини ўтаётган иккита журналистдан биттасидир.\nИккинчи журналист 1999 йилда 15 йилга озодликдан маҳрум этилган Юсуф Рўзимуродов экани таъкидланади.\n"Ҳозирда фаолияти тўхтатилган "Эрк" газетининг бош муҳаррири бўлган Бекжонов 1999 йил февралида Тошкентда содир этилган портлашларга алоқадорликда айбланиб, 14 йилга озодликдан маҳрум этилган.\n2012 йил январда жазо муддати ниҳоясига етишидан олдин Ўзбек маҳкамаси Бекжоновни қамоқхона тартибини бузганликда айблаб, унинг жазо муддатини яна беш йилга чўзди", деб ёзади Журналистлар халқаро қўмитаси.\nМуҳаммад Бекжонов айни пайтда Навоийдаги қамоқхонада сақланмоқда.\nМуҳаммад Бекжоннинг аёли Нина Бекжонова март ойида эринининг олдига борганида, унинг аҳволи жуда оғирлигига гувоҳ бўлган.\nНина Бекжонованинг журналистларга айтишича, турмуш ўртоғи сил касаллигидан азоб чекмоқда, грижасини олиб ташлаш учун жарроҳлик амалиёти зарур.\nБекжонова олдинги сафарлар соғлигидан унча нолимаган эри ўтган ойда унга " буёғига узоқ яшамасам керак", деганини билдирган.\nЖурналистларни Ҳимоя қилиш қўмитасининг Оврўпо ва Марказий Осиё бўйича ходими Музаффар Сулаймонов "Ўзбекистон ҳукумати Муҳаммад Бекжонга ҳеч бир пайсалсиз зарур тиббий ёрдам кўрсатишни тайинлаши керак", "Биз Муҳаммад Бекжоновни озод қилишни талаб қиламиз", деб айтган.\nМуҳаммад Бекжон ва Юсуф Рўзимуродов дастлаб Украинада қўлга олиниб, сўнгра Ўзбек ҳукумати талаби билан ватанига экстрадиция қилинган.\nОлти ой ўтгач, уларга тақиқланган газета ва материаллар чоп этиш ва тарқатиш, тақиқланган сиёсий намойишларда қатнашиш ҳамда ҳукуматни ағдаришга уриниш каби айбловлар қўйилади.\n59 ёшли Муҳаммад Бекжон Ўзбекистонда сиртдан 15,5 йилга ҳукм этилган "Эрк" партиясининг раҳбари, Ўзбекистон Халқ Ҳаракатининг етакчиси Муҳаммад Солиҳнинг укасидир.\nМуҳаммад Солиҳ Ўзбекистон ҳукумати Бекжоновнинг қамоқ муддатини чўзиш билан мухолифатнинг руҳини синдиришни кўзлаётгани, лекин бу ниятига эришолмаслигини таъкидлайди.\nЖурналистларни Ҳимоя қилиш халқаро қўмитаси Ўзбек ҳукуматидан тўқиб чиқарилган айбловлар билан қамоққа олинган яна икки журналист- Солижон Абдураҳмонов ва Дилмурод Саййидни ҳам озод қилишга чақирган.\nЎзбекистонда ҳар йили Конституция куни муносабати амнистия эълон қилинсада, бу сиёсий-диний айбловлар билан қамалган маҳкумларни четлаб ўтади.\nҲукумат расмийларининг ўзи эса Ўзбекистонда диний-сиёсий маҳкумлар йўқлигини таъкидлашади.\nЎзбекистондаги айни пайтда қанча сиёсий ва диний айбловлар билан қамалган маҳбуслар борлиги ҳақида аниқ маълумот олишнинг иложиси йўқ. Бироқ таҳлилчиларнинг хулосаларига асосланган ҳисоб-китобларда уларнинг сони 15-20 мингга етиши мумкин.


USA Today газетасига маълум бўлишича, АҚШнинг гиёҳванд моддалар тарқатилишига қарши кураш бошқармаси 1992 йилдан буён фуқароларнинг телефон қўнғироқларини кузатиш орқали маълумот тўплаб келган. Бу ишда унга Адлия вазирлиги ёрдам берган.\nМатериалда айтилишича, махфий хизмат ходимлари асосан хорижий давлатлар билан суҳбатларни кузатиб борган; жами 116 мамлакатга амалга ошириладиган қўнғироқлар назорат остида турган.\nЖорий йилнинг февраль ойида Адлия вазирлиги телефон қўнғироқлари кузатиб борилганини тан олган эди. Хусусан, бу маълумотлар 1995 йили Оклахома-Ситидаги портлаш бўйича олиб борилган тергов ишида қўлланган.


ОТА-ОНАГА ЯХШИЛИК ҚИЛИШ ФАЗИЛАТИ\nОта-онанинг ҳаққи-мартабасини билмаслик, яъни ота-онага оқ бўлиш энг катта гуноҳларадан ҳисобланади. Расулуллоҳ соллаллоҳу алайҳи васаллам бу ҳақда шундай дейдилар: “Энг катта гуноҳлар ҳақида сизларга хабар берайинми? Улар: “Аллоҳга ширк келтириш ва ота-онага оқ бўлишдир”. “Тўрт тоифа инсонлар (қилган ишларидан) тавба қилмаган бўлсалар жаннатга кирмайдилар ва жаннат неъматларини татиб ҳам кўрмайдилар. Улар: “Маст қилувчи ичимликларни кўп истеъмол қилган киши, (ризқини) судхўрликдан ейдиган киши, етимларнинг молини ейдиган киши ва ота-онасига оқ бўлган кишилардир”.\nОта-онасига оқ бўлиб, ҳаётларида уларнинг розилигини олмасдан вафот этган кишилар ҳар қанча яҳши амал қилган бўлсинлар, ҳоҳ тавба қилмаган бўлсинлар жаннатга кирмайдилар. Фарзанднинг ота-онасига оқ бўлиши учун уни ота-онаси “оқ қилдим” дейиши шарт эмас. Ўзи тўқ бўлиб, ота-онасининг оч ўтиришига лоқайдлиги ёки уларни дилини оғритадиган ишларни мудом қилиши ёки уларни қалбларида норозилик уйғотадиган амалларни содир қилиш фарзанднинг ота-онасига оқ бўлишига олиб келади. Набий соллаллоҳу алайҳи васаллам: “Ота-онаси ёки улардан бири унинг ҳузурида кексалик ёшига етса-ю, уларнинг хизматини қила олмаган фарзанднинг бурни ерга ишқалсин”, дедилар.\nАллоҳ таоло Мусо алайҳиссаломга шундай ваҳий қилган экан: “Эй, Мусо! Ота-онангни улуғлагин. Кимки ота-онасини улуғласа, унинг умрини узун қилиб, унга ҳам уни улуғлайдиган фарзанд бераман. Ким ота-онасига оқ бўлса, умридан қисқартириб, унга ҳам оқ бўладиган фарзанд бераман”.\nДарҳақиқат, ҳар бир инсоннинг ўсиб, камолга етишида ота-онанинг хизмати беқиёсдир. Ота-она фарзандига дунёдаги бор яхшиликларни истайди. Фарзандини келажакда комил инсон бўлиб вояга етиши учун қўлидан келган барча имкониятларни муҳайё қилади. Пайғамбаримиз Муҳаммад соллаллоҳу алайҳи васаллам муборак ҳадиси шарифларида ҳам ота-онага, хоссатан онага кўпроқ яхшилик қилишга буюрганлар.\nБир одам Расулуллоҳ соллаллоҳу алайҳи васаллам ҳузурларига келиб: “Ё, Расуллуллоҳ, менинг яхши муомала қилишимга ким ҳақлироқ?” деб сўради. Жаноб Расулуллоҳ: “Онанг!” – деб айтдилар. У: “Яна ким?”-деб сўради. Жаноб Расулуллоҳ: “Онанг!” – дедилар. У: “Яна ким?”-деб сўради. Жаноб Расулуллоҳ: “Онанг!” – дедилар. У тўртинчи бор: “Яна ким?” деб сўради. Жаноб Расулуллоҳ бу сафар: “Отанг!” деб жавоб қилдилар. Мазкур ҳадисдан онанинг фарзанд зиммасидаги ҳақи отанинг ҳақидан бир неча бор катта эканлиги, агар ҳар иккаласи баробар ҳолда фарзандини чорласалар, аввал онанинг чақириғига жавоб бериш лозимлиги маълум бўлади. Чунки фарзанднинг вояга етишида онанинг ҳиссаси кўпроқдир. У ҳомилалик вақтида тўққиз ой фарзандини қорнида кўтариб юради. Сўнг гўдаклик вақтида уни икки йил эмизиб, қанча-қанча тунларни бедор ўтказади. Абдуллоҳ ибн Умар ибн Хаттоб бир киши онасини кўтариб Каъбани тавоф қилаётганини кўрди. Шунда у киши: “Эй, ибн Умар! Нима дейсиз, мен онамнинг ҳақини бажардимми?” деганларида, Абдуллоҳ ибн Умар у кишига: “Туғруқ вақтидаги бир дақиқасининг ҳақини ҳам адо қила олмадинг, лекин сен яхши ин қилдинг. Аллоҳ таоло сенинг бу озгина яхши амалинг учун кўп савоблар бергусидир”, дедилар.Аллоҳ таоло ўзининг Каломи шарифида шундай дейди: “Раббингиз, Унинг Ўзигагина ибодат қилишингизни ҳамда ота-онага яхшилик қилишни амр этди. (Эй, инсон!) Агар уларнинг бири ёки ҳар иккиси ҳузурингда кексалик ёшига етсалар, уларга “УФ!..” дема ва уларни жеркима! Уларга (доимо) ёқимли сўз айт! Уларга, меҳрибонлик билан, хорлик қанотини паст тут ва (дуода) айт: “Эй, Раббим! Мени (улар) гўдаклик чоғимда тарбиялаганларидек, Сен ҳам уларга раҳм қилгин!” (Исро, 23-24)\nАллоҳ таоло бандаларига қатъий қилиб фақат Ўзигагина ибодат қилмоқликка ва ота-онага яхшилик қилишга буюради. Уларга яхшилик қилишни ибодат даражасига кўтарди, ҳатто ота-онага яхшилик баъзи ибодатлардан ҳам афзалроқдир. Ота-онанинг ҳурматини жойига қўйиб, мудом уларнинг ҳолидан хабар олиб хизматида бўлиш, улар ёқтирмаган нарсалардан йироқ бўлиш, улар вафотидан кейин дўстлари ҳолидан хабар олиб туриш ҳам уларга нисбатан яхшилик қилиш ҳисобланади. Аллоҳ таоло бандаларнинг ота-онасига ҳатто “уф” деган сўзни айтмасликка буюради. “Уф” калимаси бирор нарсадан безор бўлиб, аслида инсон ўзига етган чанг-ғубор ва шунга ўхшаш ёқимсиз нарсаларни ўзидан даф қилиш учун айтиладиган сўздир. Шунингдек, оятда ота-онага бақирмасликка буюрилган бўлиб, уларнинг ҳузурида бошқага бақириш ҳам ота-онага нисбатан ҳурматсизлик ҳисобланади. Жумладан, уларга дунёдаги энг яхши, чиройли сўзларни топиб сўзлашга ҳамда улар хизмати учун ўзини хору хоксор тутишга буюриладики, бу ота-онанинг фарзанди олдида нечоғлик улуғ мартабада эканлигини англатади.\nЭй, фарзанд! Ота-онангнинг хизматини қилиб, уларнинг дуосини ол. Улар қилган дуонинг шарофати ва баракоти билан эл орасида обрў-эътиборли инсон бўлиб, умргузаронлик қил! Уларнинг дуоси билан Аллоҳнинг розилигини топиб, икки дунёингни обод қилгин!\nНаманган шаҳридаги “Яҳёхон тўра”